Argitalpena: EAO, 2012/5/12, 114. zk.\n18/2012 Errege Lege Dekretua, maiatzaren 11koa, finantza-sektoreko higiezinaktiboak saneatu eta saltzeari buruzkoa.\nOharturik nolako eragina duen higiezinen sektorearekin lotutako aktiboen okertzeak gure finantza-sistemaren sendotasunean, xede zehatz batekin eman zen finantzasektorearen saneamenduari buruzko otsailaren 3ko 2/2012 Errege Lege Dekretua: aipatu okertzeak era negatiboan erasandako kreditu-erakundeen balantzeen saneamendua iristeko presazko neurri batzuk hartzearren.\nHigiezin-jarduerarekin lotutako aktibo problematikoek banku-balantzeetan eragindako okertzea estaltzeko xedez otsailaren 3ko 2/2012 Errege Lege Dekretuak ezarritako eskakizunak ahalegin handia izan dira kreditu-erakundeentzat 2012ko oraingo ekitaldian, eta ahalegin hori 2013ra hedatuko da, izaera estrukturaleko antolamendu-aldaketei heltzen dieten erakundeentzat.\nHorregatik, otsailaren 3ko 2/2012 Errege Lege Dekretuak markatutako ildo berean, zeinaren helburuak baitira espainiar finantza-sektorearen normalizazioa zailtzen ari diren zalantzak uxatzea eta aurrezkia benetako ekonomiara bideratzeko sektore horrek duen funtzioa berreskuratzea, errege lege-dekretu honek han ezarritakoez besteko estalduraeskakizun gehigarri batzuk ezartzen ditu I. kapituluan, higiezin-jarduerarekin lotutako eta egoera normalekotzat sailkatutako finantziazioen okertzeagatik. Eskakizun berri hauek, aurrekoen antzera, behin bakarrik ezartzen dira, eta modu berezian, finantziazio mota desberdinen arabera.\nErabilitako metodologiak nazioarteko kontabilitate-arauetan jasotako irizpidea errespetatzen du; izan ere, helburu dituen aktiboei dagokienez, hurbildu egin nahi ditu erakundeetako finantza-egoeretan islatzen direnen aldean aktibook ageri dituzten merkatuko itxaropen apalagoak, aktibook merkatuko kapitalizazio dezente apalagoak baitituzte beren balio teoriko kontableen aldean; horregatik, jasandako galera aitortzea aurreikusten da, baldin eta aktibo baten zenbateko berreskuragarria aktiboak liburuetan duen balioa baino apalagoa bada, aintzat hartu beharreko gutxieneko galeraren presuntzio huts bat sartuz.\nBestalde, beharrezkoak diren xedapenak ezartzen dira eskakizun berriak otsailaren 3ko 2/2012 Errege Lege Dekretuan ezarritako epeekin koherenteki betetzea ziurtatzeko, eta, horretarako, kreditu-erakundeek plan bat aurkeztu beharko diote Espainiako Bankuari, ez hurrengo ekainaren 11 baino beranduago, eta, han, eskakizunak betetzeko hartu asmo dituzten neurriak zehaztuko dituzte.\nHalaber, otsailaren 3ko 2/2012 Errege Lege Dekretuan xedatutakoarekin koherentzian, horniduren gaineko eskakizun berriak betetzeko epea malgutzeko mekanismo bat ezarri da integrazio-prozesuei ekin behar dieten erakundeentzat, zeinek hamabi hileko epea izango baitute dagokion prozesua baimentzen denetik kontatuta. Integrazio-prozesuen proiektuen aurkezpenean eraginkortasunik ezak saihesteko (errege lege-dekretu honetan ezarritako eskakizun berrien ondorioz sor litezkeen proiektuak direla eta), datorren ekainaren 30 arte luzatzen da lehen aipatutako errege lege-dekretuan aipatutako proiektuok aurkezteko aurreikusitako epea.\nBaldin eta kreditu-erakundeek, higiezinen arriskua estaltzeko eskakizun berriak betetzeko, beren kaudimena okertzen badute, eta, hala, beren kapital nagusia edo beren baliabide propioak defizitario bihurtzen badituzte, errege lege-dekretu honetan aurreikusitakoa bermatuko duten neurri alternatiboak aurreikusi beharko dituzte beren betetze-planean. Zehazki, Espainiako Bankuak, erakundeen egoera ekonomikofinantzarioa ikusita hala baderitzo, erakundeek finantza-laguntza publikoa eskatu beharko dute Bankuak Era Antolatuan Berregituratzeko Funtsaren esku-hartzearen bitartez, eta erakunde horrek baliabideak txertatu ahal izango ditu kreditu-erakundeetan, dela kapital arrunta erosita, dela kapital bihur litezkeen beste tresna batzuk erosita.\nAktibo higiezinak bakartzeko eta haiei merkatuan irteera emateko xedez, aktibook erakundeen balantzean integratzea oztopo baita kreditua bere onera itzul dadin, kapitalsozietate batzuk eratzea aurreikusten da II. kapituluan, eta, haietan, honako hauek kokatu beharko dituzte kreditu-erakundeek: higiezinen sustapenerako lurzoruarekin eta higiezinen eraikuntzarekin edo sustapenarekin lotutako zorren ordainetan esleitutako edo jasotako higiezin guztiak. Horretarako, bermatu behar da haien balioespena merkatuaren errealitatera egokitua izatea eta aipatu sozietateen kudeaketa profesionala izan dadila.\nEra berean, Errege Lege Dekretuak beharrezkoak diren arauak ezartzen ditu aktiboen kudeaketarako sozietateen eraketan egiten diren eragiketen neutraltasun fiskala bermatzeko. Aktibo higiezinen salmenta suspertzeko helburuarekin, eta sozietateen gaineko zergari, pertsona fisikoen errentaren gaineko zergari eta ez-egoiliarren errentaren gaineko zergari dagokienez, zerga-salbuespen partzial bat sartzen da hiri-ondasun higiezinen eskualdatzetik datozen errentetan, Errege Lege Dekretu hau indarrean sartzen denetik 2012ko abenduaren 31 arte, baldintza jakin batzuk betetzen direnean.\nAzkenik, murriztu egiten dira finantza-erakundeak saneatzeko eta berregituratzeko eragiketen ondoriozko aktibo finantzario edo higiezinen eskualdatzeetan aplikatu beharreko notario- eta erregistro-zergak. Azken finean, errege lege-dekretu honetan aurreikusitako neurriek eta, zehazki, hornidura-eskakizun gehigarriek sendotu egiten dute finantza-sektorearen kaudimena, eta saneatu egiten dituzte haren balantzeak. Horrek indartu egingo du gure finantza-sistemak egungo testuinguruan duen sinesgarritasuna, eta, aldi berean, egonkortasun finantzarioa lagun dezake, bai sektorean, bai ekonomia nazional osoan. Horregatik jo behar da errege lege-dekretuaren prozedurara aipatu neurriak ezartzeko, Espainiako Konstituzioaren 86. artikuluko baldintzak betez neurrion aparteko eta berehalako premiari dagokionez.\nHala, Espainiako Konstituzioaren 86. artikuluko baimenaz baliatuta, Ekonomia eta Lehiakortasun ministroak eta Ogasun eta Herri Administrazio ministroak proposatuta, eta Ministro Kontseiluak 2012ko maiatzaren 11ko bileran eztabaidatu ondoren, XEDATZEN DUT: I. KAPITULUA Kreditu-erakundeak saneatzea 1. artikulua. Kreditu-erakundeen balantzeak saneatzeko neurriak.\n1. Higiezinen sustapenerako lurzoruarekin eta higiezinen eraikuntzarekin edo sustapenarekin lotutako finantziazioek (finantza-sektorearen saneamenduari buruzko otsailaren 3ko 2/2012 Errege Lege Dekretuko 1.2 artikuluak aipatzen dituen kredituerakundeek eta kreditu-erakundeen talde finkagarriek Espainian duten jarduerari dagozkionek) 2011ko abenduaren 31n zuten saldo biziari dagokionez, behin bakarrik eratuko dira errege lege-dekretu honen eranskinean adierazten diren estaldurak, arau hartan ezarrita daudenen gehigarritzat. Aipatu estalduren zenbatekoa otsailaren 3ko 2/2012 Errege Lege Dekretuko 1.2 artikuluan aurreikusitako eran erabili ahal izango da.\n2. Baldin eta 2013ko abenduaren 31rako aipatu estalduren zenbatekoak ez badira osorik aplikatu lehen adierazitako xederako, haien saldo soberakina Espainiako Bankuak erabakitako aktiboen estaldurara zuzenduko da, hala badagokio.\n2. artikulua. Betetze-epea.\n1. Kreditu-erakundeek eta kreditu-erakundeen talde finkagarriek 2012ko abenduaren 31 baino lehen bete beharko dute errege lege-dekretu honetako 1. artikuluan aurreikusitakoa.\n2012ko ekitaldian integrazio-prozesuak egiten dituzten kreditu-erakundeek, prozesuok eraldaketa esanguratsua badakarte talde berekoak ez diren erakunde batzuetara, hamabi hileko epea izango dute, nahitaezko baimena eskuratzen dutenetik, errege lege-dekretu honetako 1. artikuluan aurreikusitakoa betetzeko, betiere integrazio horrek Bankuak Era Antolatuan Berregituratzeko Funtsa partaide nagusi den edo behin-behineko administratzaile izendatu duten erakundeetan eraldaketa estrukturalak egiteko edo erakundeok erosteko eragiketak badakartza, kreditu-erakundearen gobernu korporatiboa hobetzeko neurriak baditu barne, higiezinen arriskuekin lotutako aktiboen desinbertsioplan bat jasotzen badu, eta familiei eta enpresa txiki eta ertainei kreditua handitzeko konpromisoa badakar.\n2. Hartarako, kreditu-erakundeek eta kreditu-erakundeen talde finkagarriek plan bat aurkeztuko diote Espainiako Bankuari, 2012 ekainaren 11 arte, eta, han, errege legedekretu honetako 1. artikuluan aurreikusitakoa betetzeko hartu asmo dituzten neurriak zehaztuko dituzte, higiezin-arriskuekin lotutako aktiboen desinbertsio-programa bat eta hura gauzatzeko egutegi bat barne.\nBaldin eta, planaren ondorioz, kreditu-erakundeak edo kreditu-erakundeen talde finkagarriak, behin errege lege-dekretu honetako 1. artikuluan eskatutako hornidurak eraturik, defizita izan badezakete kapital nagusian edo baliabide propio konputagarrietan, defizit hori ez izateko hartu asmo dituzten neurriak jaso beharko dituzte aipatu planean, eta neurriok gauzatzeko epea ezingo da izan bost hiletik gorakoa.\n3. Espainiako Bankuak hamabost egun baliodunen barruan onartu beharko du aurkeztutako plana, eta errege lege-dekretu honetan aurreikusitakoa betetzea bermatzeko beharrezko jotzen dituen aldaketak edo neurri osagarriak ere eska ditzake.\nZehazki, Espainiako Bankuak aztertuko du ea zer probabilitate den kreditu-erakundeak edo kreditu-erakundeen talde finkagarriak aurreikusitako neurriak aurreikusitako epean bete daitezen, eta, beharrezko baderitzo, inguruabar guztiak ikusita, neurri gehigarri batzuk ezar ditzake, eta, hor, Bankuak Era Antolatuan Berregituratzeko Funtsari laguntza finantzarioa eskatzea sartzen da barne; laguntza hori ematea bankuen berregituraketari eta kreditu-erakundeen baliabide propioak indartzeari buruzko ekainaren 26ko 9/2009 Errege Lege Dekretuko 9.3 eta 10.3 artikuluetan xedatutakoari egokituko zaio.\n4. Erakundeak eta hartan kudeaketa- edo zuzendaritza-karguak dituztenek izan dezaketen erantzukizun administratiboa alde batera utzi gabe, Espainiako Bankuak onartutako planean jasotako neurrietako baten ez betetze larriak, arriskuan jartzen badu planaren helburuak iristea, ekainaren 26ko 9/2009 Errege Lege Dekretuko 7. artikuluan aurreikusitakoa aplikatzea ekar dezake, dagokion erakundea aipatu arauko 6. artikuluan aurreikusitako egoeran dagoenean.\nII. KAPITULUA Aktiboen kudeaketarako sozietateak 3. artikulua. Eraketa eta araubide juridikoa.\n2. Uztailaren 2ko 1/2010 Legegintzako Errege Dekretuak onartutako Kapital Sozietateei buruzko Legearen Testu Bateginak arautuko ditu sozietate horiek, errege lege-dekretu honetan aurreikusitakoari kalterik egin gabe.\n4. Bankuak Era Antolatuan Berregituratzeko Funtsa partaide nagusi den erakundeen kasuan eta, orobat, funtsa behin-behineko administratzaile izendatu duten erakundeetan, Funtsak erabakiko du kapitulu honetan aurreikusitako bezalako sozietate bat eratu behar duen edo ez kreditu-erakundeak.\nAipatu sozietateak sortzea erabaki aurretik, Bankuak Era Antolatuan Berregituratzeko Funtsak txosten ekonomiko bat aurkeztuko dio Ogasun eta Herri Administrazio ministroari, eta, han, aurreikusitako iraupenerako programazio ekonomiko-finantzarioa zehaztuko da.\nTxosten horretan oinarrituta, Estatuko Administrazioaren Kontu-hartzailetza Nagusiak eragiketa horiek kontu publikoetan izan ditzaketen ondorioak jakinaraziko dizkio Ogasun eta Herri Administrazio ministroari, eta hark ezezko arrazoitua eman dezake aipatu txostena helarazi zaion datatik hasi eta hamar eguneko epean.\n5. Erregelamendu bidez, kapitala erosteko laguntza finantzarioko tresnak ezar daitezke aipatu sozietateetan.\n4. artikulua. Aktiboen ekarpena egitea.\n1. Erakundeak hornidurak egiteko duen epea amaitu baino lehen egin beharko zaizkio ekarpenak sozietateari, otsailaren 3ko 2/2012 Errege Lege Dekretuko 1. eta 2. artikuluetan eta errege lege-dekretu honetako 2. artikuluan aurreikusitakoaren arabera.\n2. Sozietateari egindako ekarpenak beren arrazoizko balioaren arabera balioztatuko dira. Arrazoizko baliorik ezean, edo zailtasunak egonez gero hura eskuratzeko, liburuetan duten balioaren arabera balioztatuko dira, eta honela erabakiko da balio hori: otsailaren 3ko 2/2012 Errege Lege Dekretuko 1.1 artikuluaren eta errege lege-dekretu honetako 1.1\nartikuluaren arabera aktiboek eratuta izan behar dituzten hornidurak kontuan hartuta.\nBaldin eta, sozietateari ekarpena egiteko unean, aktiboek ez badituzte eratuta aurreko lerrokadan aipu diren hornidurak, ekarpenaren onuradun den sozietateak osatu beharko ditu, otsailaren 3ko 2/2012 Errege Lege Dekretuan eta errege lege-dekretu honetan aurreikusitakoaren arabera eska daitezkeen datetan.\nKapital Sozietateei buruzko Legeko 67. artikuluan aurreikusitakoaren xedeetarako, aurreko lerrokaden arabera ezarritako balioztapenak ordeztuko du aipatu arauan aurreikusitako aditu independentearen balioespena, betiere ekarpena ezarritako hornitzeegutegiaren barruan egiten bada.\n3. Errege lege-dekretu honetako 2. artikuluan aurreikusitakoaren arabera Bankuak Era Antolatuan Berregituratzeko Funtsaren laguntza finantzarioa jaso duten erakundeek 3\nurteko epea izango dute, araua indarrean jartzen denetik kontatuta, aktiboak kudeatzeko sozietateak erakundearekin izan behar duen lotura gehienez ere sozietate elkartuarena izan dadin beharrezkoak diren neurriak hartzeko eta gauzatzeko.\n5. artikulua. Aktiboak besterentzea.\nErrege lege-dekretu honetan aurreikusitakoaren babesean laguntza finantzarioa jasotzen duten kreditu-erakundeen partizipazioa duten sozietateek beren aktiboen gutxienez % 5 besterendu beharko dute urtero, kreditu-erakunde ekarpen-egileaz edo haren taldeko edozein sozietatez besteko hirugarren bati. Aipatu sozietateen kudeatzaileek esperientzia egiaztatua izan beharko dute aktibo higiezinen kudeaketan.\n6. artikulua. Datu-baseak.\nKreditu-erakundeek datu-base batzuk eduki behar dituzte, errege lege-dekretu honetako 3. artikuluan aurreikusitakoaren arabera sozietateari eman behar dizkioten aktiboen kudeaketarako beharrezko informazioarekin. Espainiako Bankuak datu-base horiek bete behar dituzten baldintzak zehaztuko ditu Errege Lege Dekretu hau indarrean jartzen denetik bi hileko epean. Erakundeak hornidurak egiteko duen epea amaitu baino lehen eskualdatuko zaizkio baseok sozietateari, otsailaren 3ko 2/2012 Errege Lege Dekretuko 1. eta 2. artikuluetan eta errege lege-dekretu honetako 2. artikuluan aurreikusitakoaren arabera.\nIII. KAPITULUA Zehapen-araubidea 7. artikulua. Arau-hausteak eta zehapenak.\n1. Errege lege-dekretu honetan aurreikusitako betebeharrak antolamendu- eta diziplina-arautzat hartuko dira, eta betetzen ez dituzten kreditu-erakundeek eta erakundeotan administrazio- eta zuzendaritza-karguak dituzten pertsonek erantzukizun administratiboa izango dute, Kreditu Erakundeen Diziplinari eta Kontu-hartzeari buruzko uztailaren 29ko 26/1988 Legearen I. tituluan ezarritakoari jarraiki zigortu ahalko dena.\n2. Zehazki, errege lege-dekretu honetan aurreikusitakoa ez betetzea arau-hauste larritzat edo oso larritzat joko da, uztailaren 29ko 26/1988 Legeko 5. artikuluko h) eta 4. artikuluko c) idatz-zatietan aurreikusitakoaren arabera.\nIV. KAPITULUA Aktiboen kudeaketarako sozietateei aktiboen ekarpenak egiteko eragiketen zergaaraubidea 8. artikulua. Zerga-araubidea.\n1. Martxoaren 5eko 4/2004 Legegintzako Errege Dekretuak onartutako Sozietateen gaineko Zergaren Legearen Testu Bateginaren VII. tituluko VIII. kapituluan ezarritako zerga-araubidea, aipatu Legeko 83. artikuluan aipu diren eragiketei (haiek gainerako zergetan dituzten ondorioak barne) zuzendua, honako hauei aplikatuko zaie: finantzasektorearen aktibo higiezinen saneamenduari eta salmentari buruzko maiatzaren 11ko 18/2012 Errege Lege Dekretuko 3. artikuluan xedatutakoa betez egiten diren aktibo- eta pasibo-eskualdatzeei, nahiz eta haiek ez bat etorri aipatu Legeko 83. eta 94. artikuluetan aipu diren eragiketekin.\n2. Ez da aplikatuko Balore Merkatuari buruzko uztailaren 27ko 24/1988 Legeko 108. artikuluko 2. paragrafoan aurreikusitako zerga-salbuespenaren salbuespena bi kasu hauetan: aktibo higiezinen kudeaketarako errege lege-dekretu honetako 3. artikuluan aurreikusitako sozietateen eraketaren ondorioz jasotako partizipazioak ondoren eskualdatzen direnean; bankuak berregituratzeko eta kreditu-erakundeen baliabide propioak indartzeko ekainaren 26ko 9/2009 Errege Lege Dekretuak araututako integrazioplanek eragiten dieten kreditu-erakundeen partizipazioak ondoren eskualdatzen direnean.\n3. Arestian aipatu eragiketak egiten dituzten kreditu-erakundeek premiaz galdegin diezaiokete Espainiako Bankuari eskatzeko txosten bat Ogasun eta Herri Administrazio Ministerioko Zerga Zuzendaritza Nagusiari, artikulu honen 1. paragrafoak aipatzen dituen eragiketetatik datozen zerga-ondorioez.\nTxostena hilabeteko epean emango da, eta eragin lotesleak izango ditu zergen aplikazioaz arduratzen diren zerga-administrazioko organoentzat eta erakundeentzat.\nLehen xedapen gehigarria. Lehentasunezko partizipazioen eta zirkulazioan diren beste tresna batzuen ezohiko trataera.\nErrege lege-dekretu hau indarrean jarri aurretik jaulkitako lehentasunezko partizipazioak edo nahitaez akzio bihurtzeko edo akzio horiekin trukatzeko zor-tresnak zirkulazioan dituzten kreditu-erakundeek eskaera bat sar dezakete errege lege-dekretu honetako 2. artikuluan aipatzen den planean; alegia, asko jota ere hamabi hilabete geroratzea aurreikusitako ordainketa, nahiz eta, errege lege-dekretu honetan aurreikusitakoaren arabera egin behar izan duten saneamenduaren ondorioz, erakundeok ez eduki behar beste etekin edo erreserba banagarri, edota baliabide propioetan defizita eduki kreditu-erakunde jaulkitzaile edo nagusiak.\nFinantza-erakundeak saneatzeko edo berregituratzeko eragiketen ondorioz aldez aurretik inskribatu behar badira aktibo finantzarioen edo higiezinen eskualdatzeak, egindako eskualdatze guztiak idazpen bakar batean egingo dira nahitaez, eta inskribatutako azken eragiketari dagozkion ordainsariak bakarrik sortuko dira, erregistratzaileen zergaren 2.1 zenbakiaren arabera, edo, hala badagokio, 2.2 zenbakiaren arabera, hipoteka-maileguak edo -kredituak direnean, oinarria Erregistroan inskribatutako kapitala dela.\nHipotekaren berritze, subrogazio edo ezerezte kasuetan, are finantza-erakundeak saneatzeko edo berregituratzeko eragiketen ondorioz aldez aurretik agerrarazi behar direnean aktibo finantzarioen edo higiezinen eskualdatzeak, egiten diren inskribatzeek erregistratzaileen zergaren 2.2 zenbakian ezarritako ordainsariak bakarrik sortuko dituzte, berritzeari, subrogazioari edo ezereztapenari dagozkienak, eta inskribatutako kapitala hartuko da oinarritzat, % 60ra murriztuta, gutxienekoa 24 euro dela.\nHipoteka-maileguen eta -kredituen berritzeen, subrogratzeen edo ezerezteen eskrituren notario-ordainsariak kalkulatzeko, notarioen zergaren 2.2.f. zenbakia aplikatuko da kontzeptu guztiengatik, inskribatutako edo bermatutako kapitala hartzen dela oinarritzat, asko jota % 70ra murriztuta, eta gutxienekoa 90 euro dela. Aurrekoa gorabehera, zergaren 7. zenbakia aplikatuko da berrogeita hamaikagarren foliotik (hura barne) aurrera.\nErrege lege-dekretu hau indarrean jarri ondoren egindako inskribatze eta baimendutako eskritura guztiei dagokienez aplikatuko da xedapen hori.\nXedapen iragankor bakarra. Errege lege-dekretu hau indarrean jarri aurretik Bankuak Era Antolatuan Berregituratzeko Funtsak erositako titulu bihurgarriei aplikatzeko erregimena.\nBankuak berregituratzeko eta kreditu-erakundeen baliabide propioak indartzeko ekainaren 26ko 9/2009 Errege Lege Dekretuko 10.2 artikuluko bosgarren eta seigarren lerrokadetan xedatutakoa Errege lege-dekretu hau indarrean jarri aurretik Bankuak Era Antolatuan Berregituratzeko Funtsak erositako titulu bihurgarriei ere aplikatuko zaie, errege lege-dekretu honek sartutako idazketa berriaren arabera.\nIndargabeturik gelditzen dira Errege Lege Dekretu honetan xedatutakoaren aurkako maila bereko edo apalagoko arau guztiak.\nAzken xedapenetako lehena. Sozietateen gaineko Zergaren Legearen Testu Bateginaren aldaketa, martxoaren 5eko 4/2004 Legegintzako Errege Dekretuak onartua.\nErrege lege-dekretu hau indarrean jartzen denetik eragina duela, beste hamaseigarren xedapen gehigarri bat eransten zaio Sozietateen gaineko Zergaren Legearen Testu Bateginari, martxoaren 5eko 4/2004 Legegintzako Errege Dekretuak onartuari, eta honela geratuko da idatzita:\n«Hamaseigarren xedapen gehigarria. Higiezin jakin batzuen eskualdatzetik datozen errenten salbuespena.\nHonako hauek egongo dira % 50ean salbuetsita: 18/2012 Errege Lege Dekretua indarrean jartzen denetik 2012ko abenduaren 31 arte kostu bidez erositako hiriizaerako ondasun higiezinen eskualdatzeetatik datozen errenta positiboak, aktibo ez-zirkulatzaile izaera dutenak edo salmentarako atxikitako aktibo ez-zirkulatzaile gisa sailkatuta daudenak.\nEz dira salbuespena jasotzeko eskubidedun errentatzat joko, ez narriaduragatik higiezinei dagozkien galeren zenbatekoak, ez eta kontabilizatutako amortizazioari dagokionez zergaz kengarria izan den amortizazio-soberakinaren itzulketari dagozkion kopuruak ere.\nXedapen honetan aurreikusitako salbuespena bateragarria izango da, hala badagokio, Lege honen 42. artikuluan aurreikusten den eta ezohiko mozkinak berrinbertitzeagatik aplikatzen den kenkariarekin.\nEz da aplikagarri izango xedapen hau bi kasu hauetan: higiezina pertsona edo erakunde bati erosi edo eskualdatu zaionean, eta hura Merkataritzako Kodeko 42. artikuluan ezarritako egoeraren batean dagoenean, egoitza eta urtero kontu bateratuak formulatzeko dagoen betebeharra gorabehera; edota arestian aipatutako pertsonaren ezkontideari edo harekin ahaidetasunez, lerro zuzenean edo alboko lerroz, odolkidetasunez edo kidetasunez, bigarren graduraino (hura barne) lotuta dagoen edozein pertsonari erosi edo eskualdatu zaionean».\nAzken xedapenetako bigarrena. Ez-egoiliarren Errentaren gaineko Zergaren Legearen Testu Bateginaren aldaketa, martxoaren 5eko 5/2004 Legegintzako Errege Dekretuak onartua.\nErrege lege-dekretu hau indarrean jartzen denetik eragina duela, hirugarren xedapen gehigarri bat eransten zaio Ez-egoiliarren gaineko Zergaren Legearen Testu Bateginari, martxoaren 5eko 5/2004 Legegintzako Errege Dekretuak onartuari, eta honela egongo da idatzita:\n«Hirugarren xedapen gehigarria. Ondasun higiezin jakin batzuen eskualdatzetik datozen ondare-irabazien salbuespen partziala.\nHonako hauek egongo dira % 50ean salbuetsita: Espainiako establezimendu iraunkor baten bitartekotzarik gabe eskuratutako ondare-irabaziak, baldin eta irabaziok Espainiako lurraldean kokatuta dauden eta 18/2012 Errege Lege Dekretua indarrean jartzen denetik 2012ko abenduaren 31 arte erositako hiri-higiezinen besterentzetik badatoz.\nEz da aplikagarri izango aurreko lerrokadan xedatutakoa, baldin eta 35/2006 Legeko (azaroaren 28koa, Pertsona Fisikoen Errentaren gaineko Zergari buruzkoa, eta Sozietateen gaineko Zergaren, Ez-egoiliarren Errentaren gaineko Zergaren eta Ondarearen gaineko Zergaren legeen aldaketa partzialari buruzkoa) hogeita hamazazpigarren xedapen gehigarriko bigarren lerrokadan aurreikusitako egoerak gertatzen badira, edo, erakundeen kasuan, martxoaren 5eko 4/2004 Legegintzako Errege Dekretuaz onartutako Sozietateen gaineko Zergaren Testu Bategineko hamaseigarren xedapen gehigarriko azken lerrokadan aurreikusitako egoerak gertatzen badira».\nAzken xedapenetako hirugarrena. Azaroaren 28ko 35/2006 Legearen aldaketa. Lege horrek Pertsona Fisikoen Errentaren gaineko Zerga arautzen du, eta partzialki aldatzen ditu sozietateen gaineko, ez-egoiliarren errentaren gaineko eta ondarearen gaineko zergen legeak.\nErrege lege-dekretu hau indarrean jartzen denetik eragina duela, beste hogeita hamazazpigarren xedapen gehigarri bat eransten zaio azaroaren 28ko 35/2006 Legeari.\nLege horrek Pertsona Fisikoen Errentaren gaineko Zerga arautzen du, eta partzialki aldatzen ditu sozietateen gaineko, ez-egoiliarren errentaren gaineko eta ondarearen gaineko zergen legeak. Honela geratuko da idatzita xedapen gehigarria:\n«Hogeita hamazazpigarren xedapen gehigarria. Higiezin jakin batzuen eskualdatzetik datozen ondare-irabaziak.\nHonako hauek egongo dira % 50ean salbuetsita: 18/2012 Errege Lege Dekretua indarrean jartzen denetik 2012ko abenduaren 31 arte kostu bidez erositako hirihigiezinen eskualdatzetik sortutako ondare-irabaziak.\nEz da aplikagarri izango aurreko lerrokadan xedatutakoa, baldin eta higiezina honako hauei erosi edo eskualdatu bazaie: haren ezkontideari, edo zergadunarekin ahaidetasunez, lerro zuzenean edo alboko lerroz, odolkidetasunez edo kidetasunez, bigarren graduraino (hura barne) lotuta dagoen edozein pertsonari, edo erakunde bati, baldin eta Merkataritzako Kodeko 42. artikuluan ezarritako egoeraren bat gertatu bazaio zergadunarekin edo arestian aipatutako pertsonaren batekin, egoitza eta urteko kontu bateratuak formulatzeko dagoen betebeharra gorabehera.\nEskualdatutako higiezina zergadunaren ohiko etxebizitza denean eta Lege honetako 38. artikuluko bigarren lerrokadan xedatutakoa aplikatu behar denean, ordaintzetik salbuetsiko da eskuratutako ondare-irabaziaren zati proportzionala, behin xedapen gehigarri honetan aurreikusitako salbuespena aplikatu denean, zeina aipatu artikuluan aurreikusitako eran eta baldintzetan berrinbertitutako kopuruari dagokion».\nAzken xedapenetako laugarrena. Bankuak berregituratzeari eta kreditu-erakundeen baliabide propioak indartzeari buruzko ekainaren 26ko 9/2009 Errege Lege Dekretuaren aldaketa.\nHonela geratzen da aldatuta bankuak berregituratzeari eta kreditu-erakundeen baliabide propioak indartzeari buruzko ekainaren 26ko 9/2009 Errege Lege Dekretua: Bat. Honela geratzen da idatzita 10. artikuluko 1. paragrafoa:\n«1. Honako hauek erosi ahal izango ditu Bankuak Era Antolatuan Berregituratzeko Funtsak: errege lege-dekretu honetako 6. artikuluan ezarritako egoeretan erori gabe, integrazio-prozesuren bat abian ipini behar duten eta beren baliabideak indartzeko beharra daukaten kreditu-erakundeek jaulkitako tituluak.\nHonako hauek ere eros ditzake: finantza-sektorearen aktibo higiezinen saneamenduari eta salmentari buruzko xx/2012 Errege Lege Dekretuko 2. artikuluan aurreikusitakoaren arabera laguntza finantzarioa behar duten kredituerakundeek jaulkitako tituluak. Kasu horretan, erakundeok birkapitalizazio-plan bat aurkeztu beharko dute II. kapituluan ezarritakoaren arabera.\nAurreko lerrokadan ezarritakoaren arabera integrazio-prozesu bati heltzeko asmoa duten erakundeek integrazio-plan bat aurkeztu beharko dute, eta plan horrek konpromiso zehatz batzuk jaso behar ditu, erakundearen eraginkortasuna hobetzeko, haren administrazioa eta gerentzia arrazionalizatzeko, eta haren ekoizpen-gaitasuna berriro dimentsionatzeko, guztia ere erakundearen etorkizuna hobetzeko helburuarekin.\nIntegrazio-planak Espainiako Bankuaren oniritzia beharko du.\nProposatutako neurriak hartzeaz erabakitzean, honako hauek izan beharko ditu kontuan Bankuak Era Antolatuan Berregituratzeko Funtsak: eragiketaren epea eta arriskua, lehiaketa-distortsioak saihestu beharra, eta, horrekin, Espainiako Bankuak onartutako integrazio-plana gauzatzea eta betetzea erraztuko dela. Kasu guztietan ere, erabakia hartzeko garaian bitarteko publikoak ahalik eta modurik eraginkorrenean erabiltzeko irizpideari jarraituko zaio.\nArtikulu honek aipatzen dituen tituluak erosteko edo harpidetzeko prezioa eskudirutan ordain daiteke, edo zor publikoa ordezten duten baloreak edo Bankuak Era Antolatuan Berregituratzeko Funtsak berak jaulkitako baloreak emanda.\nHalaber, Bankuak Era Antolatuan Berreskuratzeko Funtsak dagokion erakundearen aurrean dituen kredituak konpentsatuta ordain dezake prezio hori».\nBi. Honela geratzen da idatzita 10. artikuluko 2. paragrafoa:\n2. Aurreko 1. paragrafoak aipatzen dituen tituluak akzio edota kapital sozialari egindako ekarpen bihurtzeko moduko tresnak izango dira.\nErakunde jaulkitzaileek kapitala handitzeko beharrezkoak diren akordioak edota kapitalari egindako ekarpenen harpidetza onartu beharko dituzte, beharrezko zenbatekoarekin, tituluak jaulkitzeko artikulu honetan aurreikusitako hitzarmena onartzen den garaian. Tituluak ordaintzeko erak eta baldintzak ezartzeko, Espainiako Estatuaren laguntzen alorreko araudia hartuko da kontuan.\nBankuak Era Antolatuan Berregituratzeko Funtsak titulu bihurgarriak erosteko, beharrezkoa izango da adostea jaulkipen-hitzarmena onartzeko garaian dagoen akziodunen lehentasunezko harpidetza-eskubidea erretiratzea, edo akziodun guztiek eskubide horri uko egitea.\nBankuak Era Antolatuan Berregituratzeko Funtsak sinatutako tituluak berriro erosteko edo amortizatzeko konpromisoa hartuko dute erakunde jaulkitzaileek, hori integrazio- edo birkapitalizazio-planean hitzartutako baldintzetan egiteko modua duten bezain laster. Ordainketa egin zenetik bost urte igarota erakundeak ez baditu berriro erosi tituluak, Bankuak Era Antolatuan Berregituratzeko Funtsak eska dezake tituluok akzio edota jaulkitzailearen ekarpen sozial bihurtzeko. Eskumen hori erabiltzeko, ordainketa egin eta bosgarren urtea amaitzen denetik kontatuta gehienez ere sei hileko epea izango da. Aurrekoa gorabehera, jaulkipenhitzarmenak tituluen bihurgarritasuna ere aurreikusi beharko du, Bankuak Era Antolatuan Berregituratzeko Funtsak eskatuta, baldin eta, bost urteko gehieneko epea igaro aurretik, Espainiako Bankuak probabilitate gutxi ikusten badu, erakundearen edota haren taldearen egoeraren aurrean, tituluok berriz erostea edo amortizatzea epe barruan egin dadin.\nBihurketa merkatuko baldintzetan egingo da, tituluak jaulki dituen erakundeak une horretan duen balio ekonomikoaren arabera; balio hori errege lege-dekretu honetako 9.5 artikuluan aurreikusitakoaren arabera zehaztuko da. Erakunde jaulkitzaileak eta haren akziodunek beharrezkoak diren akordioak eta urratsak egingo dituzte bihurketa aipatu balio ekonomikoaren arabera egin dadin, eta, horretarako, helburu hori iristeko, ahal den heinean, akzioak edo ekarpenak eskualdatzeko edo kapitala murrizteko beharrezkoak diren eragiketak gauzatuko dituzte, dela galeren konpentsazioagatik, dela erreserben eraketagatik edo handitzeagatik, dela ekarpenen balioa itzultzeko, dagokion bezala.\nBeste edozein ekintza edo erantzukizun eta, zehazki, errege lege-dekretu honetako 6. eta 7. artikuluetan aurreikusitakoa eragotzi gabe, erakunde jaulkitzaileak edo kreditu-erakunde izaera duten haren akziodunek aurreko lerrokadan ezarritako betebeharra bete ezean Bankuak Era Antolatuan Berregituratzeko Funtsak horretarako ezarritako epean, Espainiako Bankuak erabaki dezake, egoki iritzitako beste edozein kautelazko neurriz gainera, behinbehinean ordeztea erakunde jaulkitzaileko administrazio- edo zuzendaritzaorganoak edo kreditu-erakunde izaera duten haren akziodunak, bihurketa-eragiketa osatzen den arte, eta Bankuak Era Antolatuak Berregituratzeko Funtsa izendatuko du behin-behineko administratzaile, eta hark, bestalde, beraren izenean bihurketa gauzatzeko beharrezkoak diren akordioak eta urratsak egingo dituzten pertsona edo pertsona fisikoak izendatuko ditu, izaera horri dagozkion funtzioak eta eskumenak betez. Behin-behineko administratzaile izendatzen duten unetik beretik, Bankuak Era Antolatuan Berregituratzeko Funtsak eskumen osoa izango du bihurketa osatzeko beharrezko akordioak eta urratsak egiteko, erakunde jaulkitzailearen, kreditu-erakunde izaera duten haren akziodunen eta bera behinbehineko administratzaile izendatu dutenen izenean eta ordez.\nAgindu honetan xedatutakoaren arabera jaulkitako tituluak oinarrizko baliabide propio eta kapital nagusi gisa konputatuko dira, eta, horretarako, ez da beharrezkoa izango antolatutako bigarren mailako merkatu batean kotiza dezaten. Helburu horretarako, ez zaizkie aplikatuko baliabide propioak eta kapital nagusia konputatzeko legeak ezartzen dituen mugak.\nTitulu horien jaulkipen-hitzarmena integrazio- edo birkapitalizazio-planean hitzartutako gainerako baldintzei egokitu beharko zaie».\nAzken xedapenetako bosgarrena. Finantza-sektorearen saneamenduari buruzko otsailaren 3ko 2/2012 Errege Lege Dekretua aldatzea.\nHonela geratzen da idatzita 2. artikuluko 4. paragrafoko 2. lerrokada:\n«Aipatu eskaera Altxorraren eta Finantza Politikaren Idazkaritza Nagusiaren aurrean aurkeztu beharko da, 2012ko ekainaren 30a baino lehen; ez da eskatuko epea betetzea, ordea, errege lege-dekretu hau indarrean jartzen den datan Bankuak Era Antolatuan Berregituratzeko Funtsa partaide nagusi duten erakundeak erosteko eragiketen kasuan, edota funtsa behin-behineko administratzaile izendatu duten kasuetan. Honako hau erantsiko zaio eskaera horri, gainera: 2. paragrafoko a) eta f) bitarteko idatz-zatietan aurreikusitako baldintzak betetzen direla egiaztatzen duen proiektua».\nAzken xedapenetako seigarrena. Eskumen-tituluak.\nErrege Lege Dekretu hau Espainiako Konstituzioaren 149.1 artikuluko 6., 8., 11., 13. eta 14. arauetan xedatutakoaren babesean dago emanda, arauok Espainiako Estatuari esleitzen baitiote eskumena honako gai hauetan: merkataritza-legeria; legeria zibila; kreditua, banka eta aseguruak antolatzeko oinarriak; ekonomia-jardueraren plangintza orokorraren oinarriak eta koordinazioa, eta ogasun nagusia eta estatu-zorra.\nAzken xedapenetako zazpigarrena. Garapen-eskumena.\nGobernuak beharrezkoak diren erregelamendu-arauak eman ditzake errege legedekretu honetan xedatutakoa garatzeko. Zehazki, kasu zehatz batzuk ezarriko dira, errege-dekretu bidez, lehentasunezko partizipazioen eta mendeko obligazioen erakunde jaulkitzaileek partizipazio edo obligazio horiek erakunde jaukitzailearen edo haren taldeko beste edozeinen akzioez edo mendeko obligazioez trukatzeko; trukatuko diren tresnon balio nominalaren ehunekoa erabakitzeko irizpideak ere ezarriko dira.\nGaitasuna ematen zaio Ekonomia eta Lehiakortasun Ministerioa eranskinean aurreikusitakoa eta errege lege-dekretu honetako 1. artikuluan ezarritako betebeharraren betetze-epeak aldatzeko.\nEspainiako Bankuak dagozkion aldaketak onartuko ditu 4/2004 Zirkularren xedatutakoa errege lege-dekretu honi egokitzeko, eta eskumen osoa izango du hori benetan betetzen dela ziurtatzeko beharrezkoak diren xehetasunak sartzeko. 2012ko abenduaren 31tik aurrera, Espainiako Bankuak eranskinean aurreikusitako estaldurak aldatu ahal izango ditu, Kreditu Erakundeen Diziplinari eta Kontu-hartzeari buruzko uztailaren 29ko 26/1988 Legeko 48.1 artikuluan xedatutakoarekin bat.\nAzken xedapenetako zortzigarrena. Indarrean jartzea.\nErrege Lege Dekretu hau «Estatuko Aldizkari Ofizialean» argitara ematen den egun berean jarriko da indarrean.\nMadrilen, 2012ko maiatzaren 11n.\nERANSKINA Higiezin-eraikuntzaren edo -sustapenaren finantzazio mota Hipoteka bermearekin.\nBenetako bermerik gabe.


Berriozarko Udaleko emakumeen eta gizonen arteko berdintasunerako ordenantzaren onarpena - Ayuntamiento de Berriozar / Berriozarko Udala HOME\n2020KO URRIAREN 20EAN\nBerriozarko Udaleko emakumeen eta gizonen arteko berdintasunerako ordenantzaren onarpena\nEmakume eta gizonen arteko berdintasuna eman dadin, administrazio publiko guztien koordinazioa eta parte-hartzea beharrezkoak dira, bateratutako helburu eta lan-estrategiekin. Hori dela eta, Berriozarko Udalak berdintasun erreal hori gauzatu dadin konpromiso zuzenaren aldeko apustua egiten du, azken 25 urteetan emanaldi desberdinekin egin duen bezala.\nGaur egun, Berriozarko Udalaren emakume eta gizonen arteko III. Berdintasun Plana ezartzen da. Lan-tresna honen bitartez, genero gaien zeharkakotasuna eta ekintza positiboen estrategia sistematizatu ahal izan dira, berdintasunari lotutako udal-politika publikoak garatuz, emakume eta gizonen artean desberdintasunak eragiten dituzten egiturak irauli asmoz eta herri justuago zein demokratikoago bat eraikiz. Honela, emakume eta gizonak, haien bizitza-zikloaren baitan eta dagokien aniztasuna errespetatuz, bizitza sozial, ekonomiko, kultural eta politikoan berdintasun errealeko posizioetan kokatuak egoteko bitartekoak jarri dira. Ordenantza honen helburua hortaz, ez da soilik egindako lan guztiari jarraikortasuna ematea, baizik eta hori sendotzea eta ikusgarritasuna ematea, planteatutako ildoetan aurrera egiteko.\nGaurko egunetik hasita urriak 20tik, azaroak 17ra(20 egun balioduneko epean), Berriozarko herritarrek alegazioak aurkeztu ditzakete helbide elektronikora bidalita: igualdad@berriozar.es


Zer pentsatzen ari zaren jakiteko gai den softwarea garatzen dute Gadgeten berriak\nZer pentsatzen ari zaren jakiteko gai den softwarea garatzen dute\nZalantzarik gabe, informatika eta ikaskuntza automatikoa mundua hazten ari da. Oraingo honetan izen handiko ikertzaile talde batek garatutako azken lanari buruz hitz egin behar dugu Kamitani Lab la Kiotoko Unibertsitatea (Japonia), lehenengo esperimentuen arabera, pertsona batek pentsatzen duena pantailan irakurtzeko eta erreproduzitzeko gai den softwarea garatzea lortu dutenak.\nZalantzarik gabe, lehen begiratuan badirudi baino askoz aurrerapen garrantzitsuagoaz ari gara horrelako proiektu batek gure bizitzako edozein arlotan izan dezakeen eragina nahiko handia da Eta hori guztia, noski, arazo militarretan sartu gabe, ziur asko horrelako teknologia batek aurrera nola egiten duen jakitea bereziki interesatuko zaion sektorea.\n1 Pentsatzen ari zarena antzemateko gai den sare neuronala garatzen dute\n2 Hiru boluntario nahikoa izan dira software interesgarri hau trebatzeko\n3 Software hau sortzeak izan duen aurrerapen handia izan arren, garatzaileek lan handia dute aurretik\nPentsatzen ari zarena antzemateko gai den sare neuronala garatzen dute\nBezalako aldizkari entzutetsu eta ezagun baten bidez argitaratutako paperean gertatu den bezala Zientzia, dirudienez, japoniar ikertzaileen taldeak izan duen erronkarik korapilatsuena lortzea izan da pertsona baten burmuinak grabatutako irudiak interpretatzeko eta, batez ere, zehatz erreproduzitzeko gai den algoritmoa sortu pantaila batean ikusi ondoren. Era berean, algoritmoa gai da pertsona batek gogoratutakoa aurretik ikusitako irudietatik interpretatzeko eta erreproduzitzeko.\nDirudienaren aurka, inork ez du beste bide batzuekin birsortzea lortu duen mugarri baten aurrean gaude. Garapen hau pixka bat ikuspuntuan jartzeko eta lortutakoa hobeto ulertzeko, esan orain arte, Lan hori egiteko gai den algoritmoa garatzeko saiakerak izan ziren, nolabait deitzeagatik nahiko mugatua. Egindako lanaren eta hainbat taldek lortu zuten puntuaren arteko aldea da sare neuronal honek buruko irudien pertzepzioa eta ordenagailu bidezko erreprodukzioa areagotzeaz gain, pertsona baten irudimenean bakarrik zeuden formak ere baimendu dituela.\nHiru boluntario nahikoa izan dira software interesgarri hau trebatzeko\nAzaldu den moduan, sare neuronalaren prestakuntzan eta garapenean laguntzeko, taldea osatu zuten ikertzaileek erabiltzea erabaki zuten ikuspegi normaleko hiru boluntario natura, letrak eta forma geometrikoak bezalako kategorietako hainbat argazki aurkeztera zihoazenei.\nEsperimentu honen ideia hau zen: irudiei erreparatzean, sare bat neuronalean transmititu eta aztertuko zen boluntario horietako bakoitzaren garun kortexean jarduera sortuko zela. Erreakzio desberdinetatik garatu eta ikasteko, boluntarioek hala egin behar izan zuten ikusi 1.000 irudi baino gehiago hainbat aldiz. Irudien artean, ideia hobea izan dezagun, arrain bat, kolorezko forma sinpleak edo hegazkin bat aurki ditzakegu.\nSoftware hau sortzeak izan duen aurrerapen handia izan arren, garatzaileek lan handia dute aurretik\nBoluntario bakoitzaren garuneko jarduera erregistratzeko, ikertzaileek teknikak erabili zituzten erresonantzia magnetiko funtzionala, garuneko zenbait eskualdetan dagoen odol jarioa neurtzen duena eta, beraz, jarduera neuronala agerian uzten duena. Irudi bakoitzarekin gizabanakoaren garuneko jarduera aztertu zen. Lan izugarri honi esker, azkenean posible izan zen ordenagailuak edozein momentutan aurkezten zuen garuneko jardueratik irudi bat berreraikitzeko adinako gaitasuna izatea.\nXehetasun gisa, komentatu besterik ez irudi bat berreraikitzea ez da berehalako zerbait, baina sare neuronalak 200 txanda inguru deskribatzen ditu izan ere, hitzez hitz aurkezten edo gogoratu den irudiaren aurrean gizabanako batek duen erreakzioaz jasotzen duen pertzepzioa gorde duenarekin alderatu behar da. Azkenean, xehetasun gisa, sare neuronalak garuneko irudia errepikatzeaz gain, errealismo gehiago lortzen du, gainera, inplementatu den algoritmo berezi bati esker.\nArtikuluaren bide osoa: Gadgeten berriak » Teknologia » Zer pentsatzen ari zaren jakiteko gai den softwarea garatzen dute\nPLC edo WiFi errepikagailua? Desberdintasunak eta zein egokitzen zaizun zure kasuaren arabera


erabili.eus/ Ahanzturaren ibaia\nHemen zaude: Sarrera » Sare-aldizkariak » Iritzi-muinetik » Ahanzturaren ibaia\n2013-10-29 / 09:35 / Aitor Montes Lasarte HERRI-ADMINISTRAZIOA\nDenok ezagutzen omen dugu Galiza, Europako bazter batean galdurik dagoen herria. Bazterrean, txokoan bazterturik, menpeko herria da Galiza, Euskal Herria bezala. Askoren gogoan, oporraldietan beharbada, baina beti ahaztuta egia esan.\nOurenseko herrialdean, Xinzo erdigunean duela, Limiako eskualdea kokatzen da, eta bertan, Limia ibaia, aintzineko Lethes edo ahanzturaren ibaia, flumen oblivionis. Bazterreko nazioaren muga zehaztuko balu bezala. Galiza, hango paisaiak, sukaldaritza, musika, beti gogoan baina nazio bezala ahaztuta.\nDuela bi mila urte, bazterrik bazter borrokan ibili ondoren, txoko hau konkistatzera etorri ziren erromatarrak. Horretarako, baina, Lethes ibaia zeharkatu behar zuten, flumen oblivionis ospetsua, nahitaez. Izan ere, etorri txikiko ibaia zen arren, zeharkatzen zuen orok oroimena galtzen omen zuen, ahanzturaren ur lasterrean betiko murgilduz. Bere burua erreki batean ikusten dutenak xaloak omen dira. Etorri berriak, baina ibaiak gainditzera ohituak ziren erromatarrak. Erroma beti garaile. Euren aurrean, Dezimo Junius Brutus, etorri garaiko buruzagia, ibaia ibiz iragatera ausartu zen. Haren atzetik, erromatarrek ibaika Lethes gainditu zuten, ahanzturaren ibaia, beldur barik, lotsa barik, eta bazterreko lurralde ahaztua konkistatu zuten. Ibaia gaindituz, Erroma beti garaile.\nEuskal Herriak eta Galizak badute antza handia. Estatu gabeko nazioak dira, eta euren hizkuntzek, ofizialak izanagatik, ez dute behar duten tornua, bigarren mailakoak dira. Literaturan galegoak maila altua lortu du (Fole, Blanco Amor, Castelao, Otero Pedrayo, Cunqueiro, Novoneyra, zerrenda amaigabea); jendartean, gizartean, indartsu omen dabil, bere erabilpena euskararena baino zabalagoa omen da. Euskarak eta galegoak irakaskuntzan eta herri-administrazioan lekua hartu dute. Baina euskararekin gertatzen den bezala, galegoak badu gaindi ezinezko muga, zeharkatu ezinezkoa zaion erabilgunea edo esparrua. Bere ahanzturaren ibaia, bere flumen oblivionis, osasun arloa da zalantzarik gabe. Agintean dauden orekazko elebitasun edo elebitasun armonikoaren eredua da osasungintza, non euskara eta galegoa bazterreko hizkuntzak diren.\nArmoniaren aldekoek esango dute euskara ez dagoela galtzeko bidean, galegoa bezala osasuntsu dagoela, baina osasungintzaren erabilgunea lortu ez duen hizkuntza ez da osasuntsu bizi, hilzorian dago, heriotza aurrean. Bazterreko hizkuntzentzat, ahanzturaren muga da osasungoa oro har, eta bereziki ospitaleko atea.\nBazter hizkuntzek aurrera egin nahi badute, esparru gehiago irabazi beharrean daude, baina batez ere, osasun arloa bereganatu, behar duten oroimenaren airea arnas dezaten.\nMendez mende menperatuta, zokoratuak, agintearen esanera mutu, errekara doaz Galiza eta Euskal Herria, biak ala biak bazterreko nazioak, ahanzturaren mundura. Beldurrez, gure burua ataka latzean ikusirik, lotsaturik, osasun arloaren uretan gaztelera hutsean soilik murgil gaitezkeela uste dugu. Osasungintza, ahanzturaren ibaia, gaindiezina, zeharkaezina bilakatu zaigu. Baina argi izan behar dugu ibaia zeharkatu behar dugula, beldur barik, lotsa barik, ahanzturaren ibaia gainditu behar dugu, osasungoaren esparrua konkistatzeko. Flumen oblivionis, ahanzturaren ibaia etorri txikiko mitoa da, ez da benetakoa, gure gogoan dagoen oztopo eta muga besterik ez. Eta gure esku dago muga hori gainditzea, euskara errekatik ateratzeko, gure hizkuntza txokoan ahaztua izan ez dadin, betiko bazterturik. Osasun arloa euskararena egin behar dugu. Muga hori gaindituz, euskara garaile.


Malú - Wikipedia, entziklopedia askea.\nMaría Lucía Sanchez Benítez\nMadril, 1982ko martxoaren 15a (40 urte)\nMaría Lucía Sánchez Benítez, Malú izen artistikoaz ezaguna (Madril, Espainia, 1982ko martxoaren 15a) abeslaria da. Paco de Lucía gitarra-jotzaile ospetsuaren iloba da, eta Pepe de Lucía flamenko-kantariaren alaba.\nMusikan, profesionalki, hamabost urterekin hasi zen, Jesus Yanes ekoizleak jai batean abesten entzun zuenean. Pep´s Records disko etxean aurkeztu zuen eta, 1998an lehenengo diskoa grabatzen hasi zen, “Aprendiz”, Alejandro Sanz eta Pedro Guerraren lankidetzarekin. Urte horretan SGAEk artista berrien artean onena izendatu zuen.\nAprendiz lanaren ondoren, 1999an, Cambiaras etorri zen. Abeslariak lan horri buruz esan zuen desberdintasunik garrantzitsuena ahotsa zela, nagusiagoa zelako. Hamar egunetan 100.000 ale saltzea lortu zuen.\n2001ean hirugarren diskoarekin, Esta vez, itzuli zen, non kolaboratzaile garrantzitsuen parte hartzea izan zuen, Estefano edo Antonio Carmona, besteak beste.\n2003an, La Cenicienta filmarentzako abesti bat grabatu zuen.\n2004ko otsailaren 3an Malú Por una vez diskoa grabatzen ari zen. Disko hau bere arrakasta guztiak ditu eta baita beste abeslari batzuen laguntza ere. Diskoa apirilaren 19an atera egin zen DVD batekin. DVD honetan gau orreko antzezpen bat ateratzen da eta baita bideoak, argazkiak eta gainerakoak ere.\n2005eko apirilean Malúk bere seigarren diskoa atera egin zuen eta Madrilen eta Londresen grabatu egin zen. Diles, Te conozco desde siempre edo Sabes bien abesti ospetsuak bildu egiten ditu. Gainera, Desafio bere zazpigarren lana urriaren 31n atera egin zen.\n2007an Tour Desafío izena zuen kontzertu-bira bat egin zuen. Gero, Gracias diskoa atera egin zuen.\n2008ko urtarrilean bere bira Andaluziako hiri batzuetan bukatu zuen David De Mariaren ondoan, agiri gaztearen kontzertuetako sailean.\nGracias bira 2008ko apirilean hasi eta 2008ko urrian bukatu zen.\nVive Maluren bederatzigarren albuma da. 2009ko martxoaren 17an argitaratu zen eta lehenengo singlea A esto le llamas amor izan zen. Mauri Sternek eta Maluk ekoiztu zuten eta Madrilen, Los Angelesen eta Nashvillen grabatu zen. Vive diskoko lehen singleko bideoklipa A esto le llamas amor, izotz pista batean grabatuta zegoen eta Christian Gálvez aurkezleak parte hartu zuen. Vive diskoak, kaleratu eta bi astera, salduenen zerrendan bigarren postua lortu zuen Espainian, lehen postuan, U2 talde irlandarra zegoen.\n2010ean Maluk zortzigarren diskoa grabatu zuen. Abesti ospetsuena Blanco y Negro izan zen.\n2012an Telecincon La Voz saioan parte hartzen ari da eta disko berria, bilduma bat, prestatzen ari da.\n2014: Grandes éxitos (Argentinan bakarrik)\nGirak/Tourrak[aldatu | aldatu iturburu kodea]\n1998-1999: Aprendiz Gira\n2000: Cambiarás Gira\n2002: Esta vez Gira\n2003: Otra piel Gira\n2004: Por una vez Gira\n2005-2006: Malú Gira\n2007: Desafío Tourra\n2007-2008: Carnet Joven Gira (David de Maríarekin)\n2008: Gracias Tourra\n2009-2010: Vive Tourra\n2011-2012: Guerra Fría Tourra\n2013: Dual Gira\n2012-2014: Sí Tourra\nOrriaren azken aldaketa: 14 urria 2021, 18:54.


Mugikorrei begira berritua dator “Plaentxia.eus” ataria - Soraluze - Plaentxia.eus\nMugikorrei begira berritua dator “Plaentxia.eus” ataria\nPlaentxia.eus 2019-01-16 10:01\nMugikorretik errazago nabigatzeko egokitu dute Plaentxia.eus. Orain, hasierako orria azkarrago kargatzen da eta irudiek indar handiagoa hartu dute.\nAzken urteotan, interneten nabigatzeko modua aldatu egin da. 2018an, Plaentxia.eus-eko irakurleen %70 mugikor bidez sartu ziren, eta %24a besterik ez ordenagailutik. Joera horri erantzunez berritu da Plaentxia.eus-en egitura eta diseinua.\nAurreko diseinuetan ez bezala, oraingoa smartphoneetarako pentsatu da, eta hortik abiatuta egokitu da ordenagailu eta tableta formatuetara. Esaterako, hasierako orriaren pisua arindu egin da, karga denborak azkarragoak izan daitezen. Izan ere, mugikorrak kontsumo denborak murriztea ekartzen du, erabiltzaileek azkartasuna bilatzen dutelako. Webgune berrituan irudiek indar handiagoa hartu dute eta testu gutxiago dago azalean; bideoak ez dira hasierako orrian kargatuko, eta, horri esker, azalaren karga arintzea lortu da.\nOrdenagailuko bistan are agerikoagoa izango da aldaketa. Orain arteko zutabe erako antolaketa alde batera laga da eta edukia lerro horizontaletan antolatuta dator orain.\nBestalde, komunitateak itxura modernoagoa dauka; kideei presentzia handiagoa eman zaie, parte-hartzea saritzeko. Argazki galeriek interes handia pizten dute, eta horiek erakusteko era aldatu egin dute, bildumak erosoago ikusteko. Tokikom-en, ekimenez berritu da webgunea (Pil-pilean Tokikomeko kide da).\nWebgune berria hainbat hilabetean elkarlanean egindako lanketa baten emaitza da. Behar berriak identifikatu ostean, CodeSyntaxeko eta Tokikomeko -euskarazko tokiko komunikabideen bateragunea- hainbat kidek elkarlanean landu dituzte webgune berrirako aldaketak, eta berrikuntza Tokikom plataforma duten komunikabide guzteitan gertatu da.\nPlaentxia.eus-ekin batera, euskarazko tokiko beste hainbat hedabidek ere berritu dute euren webgunea: Goiena.eus (Debagoiena), Baleike.eus (Zumaia), Anboto.org (Durangaldea), Ataria.eus (Tolosaldea), Euskalerriairratia.eus (Iruñerria), Karkara.eus (Orio), Maxixatzen.eus (Azkoitia)… Eta datozen asteetan beste hainbatek berrituko ditute: Aiurri. Eus (Andoain), Erran.eus (Nafarroako mendialdea).\nTokiko komunikabideak etengabeko berrikuntza prozesuan daude sartuta eta gero eta pisu handiagoa dute euskal komunikazio esparruan.\nOharra: Datozen egunetan hainbat egokitzapen egin beharko dira webgunean. Aldez aurretik, barkatu erazgopenak.


Ordainketaren atebidea | Erriberabeitiko Udala\nOrdainketa Elektronikoaren Pasabidea\nRibera baja udala\nRibera Baja Udalak, online administrazioko ekimenen parte gisa, Eusko Jaurlaritzako Administrazio guztiei eskura jarritako Ordainketa Elektronikoaren Plataforma plataforma erabiliz proposatu du.\nOrdainketa-atari honek datu fidagarriak modu seguruan eta konfidentzialean linean finkatzen ditu finantza-erakundeekin, herritarrek ordainketa sistema seguru eta homogeneoa eskaintzen dute, Udalaren webguneko ordainketa-prozesu bat abian jartzeko eta Entitatearen ingurunean bukatzeko. Herritarrak normalean lan egiten duen finantza.\nLineako ordainketa egiteko, herritarrak Banku Elektronikoan harpidetuak egon behar du edo finantza entitate kolaboratzaileetako edozein ordainketa-txartel bat izan.\nOrdainketarekin konektatuta dagoen kontzeptuaren erreferentzia ez da inolaz ere galduko. ez da beharrezkoa Administrazioaren webgunea ordaintzea, herritarrak egiten duen prozeduraren arabera, egunak itxaron behar izan gabe, Administrazioak ordainketaren berrespena jaso arte.\nHiritarrak, ordainketa elektronikoaren plataformaren bidez, zerga-likidazioa edo ordainketa-jakinarazpena (zergak, tasak, prezio publikoak) jaso ditzakete beren etxeetan jasotzen dituztelako, ordainketa-eskaeran agertzen den informazio jakin bat sartuz (entitate hartzailea, erreferentzia, identifikazioa eta zenbatekoa).


Piano-pieza batek zabaldu du ekitaldia, Eliezer Gutierrezen interpretazioarekin, Txillardegik «harreman berezia» baitzuen pianoarekin. Hala adierazi du Tamara Ferrari kazetariak, ekitaldiaren aurkezle-lanak egin dituenak.\nMertxe Mugika AEKren koordinatzaile nagusia izan da hitza hartzen lehena, ekitaldiaren antolatzaile gisa. AEKren euskaltegi eta gainerako zerbitzuetako lan-tresna euskara batua dela ekarri du gogora eta, nola ez, batua sortzeko lanean Txillardegik izandako papera goretsi du: «Euskararen historian, bada gauza oinarrizko bat, eta hori da estandarra sortu izana: euskara batua». Txillardegik beste alor batzuetan egindako Klika ere nabarmendu du, 21. KORRIKAren leloa gogoan hartuta.\nKORRIKAren izaeraren parte da elkarlana, eta hala izan da ekitaldi honetan ere: Jakin aldizkariarekin eta Euskal Herriko Unibertsitatearekin partekatu du omenaldia AEK-k. Horretarako, Dabilen pentsamendua liburu-bildumako lehen aleak argitaratu dituzte eta, horietan lehena da Txilardegiren biografia, Miren Rubio kazetariak idatzitakoa. Bildumak Elkar Fundazioaren 2017ko Proiektuaren saria jaso zuen.\nLorea Agirre Jakin aldizkariko zuzendariak biografiarako Joxe Azurmendik eginiko hitzaurre mamitsua hartu du hizpide, Txillardegik ekarri zuen belaunaldien arteko talka gogoratzeko: arrazan oinarritutako naziotasunetik, euskara ardatz gisa duen naziotasunerako jauzia. Agirreren esanetan, horrek ekarri zuen «euskalduntasun berri batera klik egitea».\nEkitaldira joandakoek Txillardegiren Klika dokumentalaren estreinaldia ikusteko aukera izan dute: Kote Camachok zuzendu du lana, Eneko Dorronsororen laguntzarekin, eta Txillardegiri 14. KORRIKArako eginiko elkarrizketaren irudiak ditu ardatz. Euskararen ikas-prozesua, euskarazko unibertsitatearen lehen pausoak eta beste hainbat gai jorratzen dira ikus-entzunezkoan, irudi argitaragabeei esker.\nGoi mailako figura ez ezik, herritarren artean ere aski ezaguna zen Txillardegi, eta aintzatespen hori nahi dute Txillardegi Liburutegi Herri Ekimeneko kideek. Hala adierazi dute antzerki bidez Asier Sota eta Asier Hormaza aktoreek, Ramon Agirreren testu bat oinarri hartuta. Herri-ekimen horren aspaldiko eskaria da Donostiako Liburutegi Nagusiari Txillardegi izena ematea.\nEkitaldiaren unerik hunkigarriena izan da Txillardegiren senideek 21. KORRIKAren oroigarria jaso dutenekoa, Asier Amondo KORRIKA arduradunaren eskutik. Familiak esker onez hartu du omenaldia, Txillardegiren beraren ibilbidea gogoan hartuta.\nPiano-doinuekin eman diote amaiera ekitaldiari, eta familia-argazkia egin dute parte-hartzaileek eta senideek, Txillardegiri AEK-k eta KORRIKAk emandako babesaren irudi gisa.


Egin klik Bilatu eguneratzeak botoian, Hedapenen kudeatzailean, instalatutako hedapenen eguneratzerik badagoen Interneten begiratzeko. Hautatutako hedapenen lineako eguneratzeak bakarrik bilatzeko, egin klik eskuineko botoiaz laster-menuan eta, gero, aukeratu Eguneratu.\nAukeratu Tresnak - Hedapenen kudeatzailea, eta sakatu Bilatu eguneratzeak botoia.\nBilatu eguneratzeak botoian klik egiten duzunean edo Eguneratu komandoa aukeratzen duzunean, 'Hedapenen eguneratzea' elkarrizketa-koadroa bistaratuko da, eta eguneratzerik erabilgarri dagoen begiratzen hasiko da.\nBeharbada hautatzeko modukoak ez diren sarrerak izango ditu 'Hedapenen eguneratzea' elkarrizketa-koadroak, eta, beraz, ezingo da eguneratze automatikorik egin.


Artxiboa - 2020 otsaila 18 - Sustatu.eus - Teknologia albisteak\nEuskararen Etxea, berrirekiera bikoitza\nKomunikaldia 2020: Gazteak eta kazetaritza, nondik dator etena?\neLiburutegian (eta Nafarrroako zerbitzu parekidean) ere badago streaming zerbitzua\nEuskararen Etxeko zerbitzuez baliatzeko aukera zabalagoa\nIraitz Lazkano Zaldibarko hondamendiak kaltetutako herrietako batetako alkate da, Elgetakoa. Astebete darama dei egiten krisi mahaian egoteko. Erantzun ere ez diote egiten. Berriz diot: alkatea da. Ikaragarria\nKaixo @iurkullu ! Argazkian ia #Elgeta agertzen da. Eskatu dugun arren ez gaude koordinazio mahai horretan. Zergatik? Irudiko kea #Elgeta ra ere iristen da. Zergatik ez digu Jaurlaritzak inolako informazio edo gomendiorik helarazi\nPAI, nahitaez; D eredua, nahita ere ez\nItzali dute sua Zaldibarko zabortegian, 10 eguneko kutsaduraren ostean\nZabortegiak debekatu zituzten Zaldibarren 1997an, baita Udalak erreferenduma hitz eman ere\nEntzuten dituzu? -Nortzuk? -Errauskailuaren defendatzaile sutsuak -Ez -Eta hondakinekin obsesionatuta geundela zioten horiek? -Ez -Eta Atez ate-ren kontrako kanpaina bortitz horiek egiten zituztenak? -Ez. -Ba atera kontuak eta ond\n"1.800 euroko soldata eskaini zidaten, baina ezer gabe utzi naute, eta ezin naiz etxera bueltatu ere egin"\nMozorro, zomorro, zamarro, kamarro, mamarro, kokomarro, ñañarro, momoxarro,... hona euskararen inauteriak\n2017tik egon zitekeen Filmin euskaraz, Jaurlaritzak lagundu izan balu


Eskualdeko 10 bertsolari ariko dira Gipuzkoako Txapelketan - Tolosaldea - Tolosaldeko ataria\nEskualdeko 10 bertsolari ariko dira Gipuzkoako Txapelketan\nTolosaldeko Ataria 2015-04-08 13:53\nTolosaldeko Harituz bertsozale taldean aritzen diren 9 lagunek eman dute izena Gipuzkoako Txapelketarako: Mikel Artolak, Imanol Irazustabarrenak, Beñat Iguaranek, Oihana Iguaranek, Txomin Azpirozek, Haritz Mujikak, Unai Mendizabalek, Adur Gorostidik eta Iñigo Gorostarzuk. Udazkenean sartuko da txapelketara Jexux Mari Irazu.\nOrixe sariketaren finala jokatu zen martxoaren 24an Añorgan. Hamabi bertsolarirekin abiatu zen sariketa eta bi kanporaketen ondoren, seikoteak kantatu zuen finalean. Tartean zen, Mikel Artola alegiarra. Azkenean, ordea, Arkaitz Oiartzabal Xamoa geratu zen txapeldun eta Nahikari Gabilondok egin zuen bigarren.\nBestalde, datorren larunbatean jokatuko da Osinalde sariketaren finala izen bereko Gabiriako elkartean. Hiru kanporaketa jokatu dira eta saio bakoitzeko bina bertsolari sailkatu dira finalera. Ordizian jokatutakoan lehen tokian sailkatu zen Oihana Iguaran amasarra. Berarekin batera larunbateko finalean Xabi Igoa, Eneritz Artetxe, Gemma Urteaga, Jon Gurrutxaga eta Eñaut Martikorena ariko dira.\nSariketa hauek guztiek Gipuzkoako Bertsolari Txapelketa prestatzeko balioko die bertsolari gazteei. Sailkapen fasea maiatzean hasiko da. 80 lagunek eman dute izena eta horietatik bederatzi Tolosaldeko Harituz bertsozale taldean aritzen dira.\nAlegiatik Mikel Artolak eta Imanol Irazustabarrenak izena eman dute txapelketan; Amasatik beste bi ordezkari, Beñat Iguaran eta Oihana Iguaran. Txomin Azpiroz anoetarrak, Haritz Mujika asteasuarrak, Unai Mendizabal zizurkildarrak, Adur Gorostidi abaltzisketarrak eta Iñigo Gorostarzu Etxeorde berastegiarrak ere eman dute izena.\nSailkapen fasetik gutxi batzuk baino ez dute aurrera egingo, udazkenean jokatuko den txapelketara. Irailetik aurrera, eskualdeko beste ordezkari bat izango da txapelketan: Jexux Mari Irazu larrauldarra.\n'Adio, Tolosa' saioa Andoainen\nAndoainek burujabetza lortu zuela 400 urte betetzen direla-eta Adio, Tolosa saioa antolatu dute apirilaren 18an. Andoaingo Bastero kulturgunean izango da eta Jon Eskudero eta Ion Beloki andoaindarrekin batera, Zizurkildik Unai Mendizabal eta Joseba Otaegi eta Amasatik, Oihana Iguaran eta Beñat Iguaran joango dira bertsotara.\nSarrerak 20 eurotan salgai dira ondorengo bi tokietan: Zizurkilen Iriarte jatetxean eta Amasa-Villabonan Amasa kafetegian.


"Gure" 155. artikuluaren babesleak • ZUZEU\n“Gure” 155. artikuluaren babesleak –\nKataluniako gertaeraren oihartzunak entzuten jarraitzen dira Euskal Herrian. Eta 155. artikuluaren erabilerarengatik; hala ere, Euskal Herriak duela urte batzuk jasan egin zuen artikulu honen ezarpena.\nBaina zer da artikulu honen izaera? Zer dago bere atzean? Esan dezakegu, gaingiroki, artikulu koloniala dela, hau da, Metropolitik jartzen da martxan makineria juridikoa lurralde konkistatu batean normaltasun koloniala berrrezartzeko.\nHau azkenean Partiduen Legearen helmuga izan zen Euskal Herrian. Ematen du Katalunian aplikatzen ari direla artikulu honen bertsio gogorrena, nire ustez, honen arrazoia bidegurutze puntu ba Euskal Herria eta Kataluniaren artean. Kataluniako burgesiak eta bere ordezkaritza politikoak orain arte subiranismoaren alde jarraitzen dute. Euskal Herrian, berriz, EAEko burgesiaren papera, zera da, Estatuaren administratzaile hutsak izatea, eta paper erosoa da haientzako. Zentzu honetan EAJ – PNV Estatua da, Espainia da, eta Nafarroan eta Iparraldean panorama politikoa hobeto ez dago. Ez dut Kataluniako burgesiaren defendatzailea izan nahi, bakarrik gertaera konkretu bat azpimarratu nahi dut.\nDuela gutxi ikusi dut kanpaina bat Urkulluri esateko ez mantentzeko akordiorik 155 artikuluaren babesleekin. Hau bai zentzugabekeria! Ezin dugu eskatu Estatuari Estatuaren kontra egoteko! Argi izan behar dugu egoera koloniala mantentzen dutenak ez direla bakarrik aho betean alderdi espainolistak (PP-PSE). EAJ-PNV engranaje bat da makineria honetan ere bai. Noizko kanpaina bat Felipe VI.-ari monarkiaren desegitea eskatzeko?\nArgi dago Euskal Herrian estrategia interklasista ezinezkoa dela, Euskal Herriko burgesia independentziaren aldeko ez dagoelako, erregionalismo baten aldekoak dira, zeren Estatuaren barnean haiek eta haien interesak babestuak mantentzen dira.\n155, EAJ-PNV, Katalunia\n2 pentsamendu ““Gure” 155. artikuluaren babesleak”-ri buruz\nBentazar 2017-11-30 08:46\nKoldo Beltza euskal proletargoaren ordezkaria izango da EAJ burgesiaren alderdia dela esateko, noski.\nEta ez du inongo probarik egin behar esateko EAJ estatuaren zerbitzari dela. Koldo, noiztik ari zarete horrelako gauzatxoak esaten? Zergatik jendeak ez dizue pito kasorik egiten, Koldo?\nEgoera koloniala? Bai, badakit ezker abertzalekoen artean ETAren bostgarren batzarrean onartutako ikuspegi xelebre hori mantentzen duzuela. Baina askapen mugimendu komunisten garaia joan zen, Koldo, eta etorriko diren itxurarik ez du ematen. Zure iritziek museo baterako balio dute, hein horretan.\nGauza benetan txundigarria baina ohikoa eta jada harridurarik ez duena sortzen ezker abertzaleak EAJren kontra erein duen eta ereiten duen gorrotoa. Gu herri txiki bat izaki etsaigoa horrelako muturretara eraman beharra erakusten du argiro ezker iraultzaile honek gure euskaltasun-abertzaletasunari aportatu dion barne-korrosiorako joera. Koldo, badakit internazionalista zarenez proletario espainolak zure anaiak direla eta euskal burgesia etsai. Ba hori ez da abertzale, motel. Joan zaitez Jaeneko azeituneroekin kante jondoa abestera.\nfreud 2017-11-30 11:54\nGure askatasuna berreskuratzeko, gure Estatu propioa berreskuratzeko dauden partido politiko “abertzale” guztiak soberan daude baita ere bi sindikatu “abertzaleak”.\nDesegin behar dira eta gobernu probisional baten inguruan kokatu eta bultzatu.\nDauskaten indarra eta bitartekoekin legalitate propioa adostu, sortu eta inplantatu.\nAutoritate nazional bat behar dugu erresistentzia gidatzeko inperialismoaren aurka.\nHori ez den iristen bitartean okupazio egoeran jarraitzea kondenatuak gaude.


G7koen aurka, "mugimendu sozialen arteko aliantzak eraikitzera" deitu dute 15.000 lagunek | Gizartea | Berria\nHendaiatik Irunerako bidea egin du martxak, G7 ez, Euskal Herritik beste mundu bat sortzen lelopean. Giro "lasaia" egotea espero zuten antolatzaileek, eta hala izan da: joaldunak, musika... Amaieran, adierazpen bat irakurri dute, Irungo Ficoban.\nManifestazioaren amaieran irakurritako testuan, antolatzaileek nabarmendu dute G7koen aurkako kontragailurra "mugimendu sozialen arteko beharrezko aliantzak eraikitzeko mugarri garrantzitsua" izan dela. Atzo adostu zuten, kontragailurrean parte hartzen ari direnen arteko batzar batean, eta gaurko mobilizazioaren amaieran irakurri dute, Eñaut Aramendik euskaraz, Aurelie Trouvek frantsesez eta Anabel Sanzek espainieraz. "Eremu zehatzetako aliantzak eraikitzeko garaia da, baina baita ere sakontasun handiagoko aliantzak, etorkizuneko ekintzetarako erabakigarriak izango diren aliantzak". 15.000 lagun inguruk hartu dute parte gaurko manifestazioan, antolatzaileen arabera.\nBide horretan, agenda bateratu bat ere jaso dute adierazpenean, mundu osoko, Europako, Frantziako Estatuko eta Euskal Herriko deialdiekin: klimaren inguruko grebak, Martxoaren 8a eta Maiatzaren Lehena, pentsiodunen mobilizazioak, 11/13 sumarioan auzipetutako 47en aldeko manifestazioa, Lurrama azoka, 2020ko Euskaraldia...\nG7koen "politika neoliberal eta autoritarioak" salatu, eta "alternatibak" sortzeko beharra nabarmendu dute agirian. "G7 zatitu baten aurka mobilizatzen gara". Antolatzaileek oroitarazi dute 1990eko hamarkadan G7ko agintariek hitzeman zutela "globalizazio neoliberalak merkatu demokraziaren garaipena" ekarriko zuela, baina azaldu dute promesa horiek guztiek "sistemaren krisi handienetako baten aurka" jo dutela.\n"Mobilizazio honekin erakutsi nahi dugu posible dela humanitatearen oinarriak suntsitzen dituen sistemaren aurkako erresistentzia", esan dute deitzaileek. "Posible da alternatibak garatzea lehia baino lankidetza lehenesten duten territorio eta komunitateetatik [...] Munduko beste leku askotan bezala, hemen, Euskal Herrian, harreman ezberdinak eraikitzen ditugu".\nGakotzat jo dute tokiko lankidetza horiek bultzatzea eta indarrak batzea: "Gure alternatibak demokraziaren, elkartasunaren eta gizon-emakumeen arteko berdintasunaren balioak ezartzen ditu. Bateraezinak dira kapitalismo neoliberalarekin". Besteak beste, jaka horiak eta mobilizazio feminista eta ekologistak aipatu dituzte, baita autodeterminazio eskubidearen aldeko borrokak ere. "Arrazoi horiengatik, Aljeria, Hong Kong, Katalunia, Palestina, Sudan eta beste leku batzuetako borrokei elkartasuna agertzen diegu".\nManifestazioa, jai giroan\n"Hartu ditugu gure medio guztiak, onartu ditugu bi plataformen artean ekintzaren kontsentsu bat. Eskatzen dugu jende guztiari kontsentsu hori errespetatzea, eta manifestazio hori ahal bezain jendetsu, alaitsu eta guztien artean kolore guztietakoa izatea". Dei horrekin abiatu dute G7koen goi bileraren aurkako manifestazioa, gaur, Hendaiatik (Lapurdi).\nAtzoko balorazioan aurreratu zuten gisan, "giro lasaia, jai giroa, musika, joaldunak, zuzeneko musika eta animazioak" egon dira manifestazioan. Joaldunak joan dira G7 ez, Euskal Herritik beste mundu bat sortzen zioen pankartaren aurretik, eta batukada ere aritu da atzealdean. Gertakari bakarra manifestazioaren bideko taberna batean izan da; antza, martxarekin zerikusirik ez zuten arrazoiengatik, Frantziako Poliziak pertsona bat atxilotu du.\nAldarriak ere askotarikoak izan dira; migratzaileen eskubideen aldekoak eta agintarien migrazio politiken aurkakoa, esaterako:\n#g7ez 'G7 hiltzailea' eta 'inor ez da ilegala' oihuak manifestazioan. Kolore anitzeko martxa alaia egiten ari dira egiten Hendaian @berria pic.twitter.com/PICm7Yt5kj\nHalako batean, alboko kale batetik hurbildu dira poliziak, baina ez da tirabirarik sortu.\nEkintza sinboliko bat ere egin asmo dute bidean, Hendaia eta Irun arteko Santiago zubian. Lapurdi eta Gipuzkoa arteko muga igaro du G7koen aurkako manifestazioak, "herriei ezarritako muga" hautsiz. Joaldunak joan dira martxaren buruan, eta haiek apurtu dute muga hori irudikatzen zuen pankarta. Ficoban amaituko da martxa, eta antolatzaileek atzo adostutako adierazpen bat irakurriko dute.\nJoaldunek sinboliko hautsi dute muga! @berria pic.twitter.com/X4wMrAz4Nj\n— Oihana (@oi_tsr) August 24, 2019\nAtzo, kontragailurraren balorazioa egin zuten. Jakinarazi dutenez, orotara 5.800 lagun inguru ibili dira antolatutako hitzaldi eta ekintzetan. Besteak beste, estaturik gabeko nazioen egoeraz, elikadura burujabetzaz eta krisi ekologikoaz aritu ziren atzoko saioetan.\n14:00etan, berriz, herri batzarra egin zuten, adierazpen bat adosteko —gaur irakurriko dute, manifestazioaren amaieran—. Asteazkenean hasita, hiru egunez aritu dira hitzaldi eta bestelakoetan, Ficoban eta Hendaian. “Azpimarratu nahi dugu egun hauetan egondako parte hartzea, giro ona eta oro har, topaketa honek izan duen kalitatea”.\nAurreko egunetan ez bezala, tentsioa areagotu zen atzo iluntzean, batez ere, Urruñatik Erlaitzerako bideetan. G7koen aurkako kontragailurra egiten ari direnen kanpalekutik —Urruñan da— ehunka manifestari atera ziren, autobidea blokeatzeko asmoz. Erlaitzerako bidea hartu zuten, baina Polizia jarri zitzaien aurrean, eta ez zieten jarraitzen utzi. Zenbait denboraz pentzeetan aritu ondoren, motorretan etorri ziren polizia batzuk oldartu zitzaizkien manifestariei. Urruñako kanpaleku sarreran negar gasa eta gomazko pilotak bota zituen Poliziak, eta barrura ere sartu ziren. Hamazazpi lagun atxilotu zituzten gutxienez.\nSare sozialetan, Pirinio Atlantikoetako prefeturak zabaldu du ez dela zauriturik izan Baionako liskarretan eta saltokietan ere ez dagoela kalterik.\nGutxienez pertsona bat atxilotu dute Baionako manifestazioan, Hamaika Telebistak eginiko bideoan ikus daitekeenez.\nManifestari eta segurtasun indarren arteko talka bortitzak #G7Biarritz #G7Ez #11gaur pic.twitter.com/h1lluiY7lc\n— Hamaika Telebista (@HamaikaTb) August 24, 2019\n#g7ez Baionako Pannecau karrika gasez betea da. Jendea atzeraka dator @berria pic.twitter.com/aEa8cHp1AI\nPannecau karrika gas negargarriz betea @berria pic.twitter.com/TgZYDOHsZ1\n#g7ez jendea Errobiren bi aldeetan oihuka. Erdian polizia. @berria pic.twitter.com/mThVbXqoGs\n#G7EZ Santa Espiritu eta herriko etxeko zubi artean dira manifestariak. Bi aldeak blokatuak dira @berria pic.twitter.com/XRg3eU8XUg\nBerriro ere "Alde hemendik utzi bakean" eta "Zer egiten du poliziak? Begiak zulatzen ditu" oihukatuz daude manifestariak @berria pic.twitter.com/1RtPf27GAl\n#g7ez ehunka pertsona manifestazio inprobisatua egiten ari dira. Oihu eta kantuak, baina giro lasai @berria pic.twitter.com/9EhAc0Umwz\nBidea segitzen du manifestazioak. Polizia guri begira... @berria pic.twitter.com/sxiDxfOXxb\n#g7ez jendarmeen mugimenduak. Motoak etorri zaizkigu mehatxuka. Badirudi mugimenduak hasi direla @berria pic.twitter.com/HAKUp8h48u\nAbiatu dute manifestazioa jaka hori batzuek. Baiona ttipi blokeatutik ateratzeko asmoa daukate @berria pic.twitter.com/C49R74qGib\n#G7Ez Erran digutenez @Ekinklik-eko argazkilari eraman dute eta Baionako komisaldegian dago.\nKazetariak askatu! @berria\nBaiona erdigunea, itxita\nItxi egin dute Baionako erdigunea, Herriko Etxeak ohartarazi duenez, "manifestazio bat aurreikusita dagoelako". Hiria hartuta dute poliziek https://www.berria.eus/albisteak/170320/itxi-egin-dute-baiona-erdigunea-manifestazio-bat-aurreikusita-dagoela-eta.htm\n#g7ez Giza eskubideen ligako petoa zeramaten hiru neska eraman ditu poliziak. "atxilotzen gaituzte" oihuka ari ziren @berria pic.twitter.com/DiHaPGitgP\nIstiluen aurkako dispositiboa. Blokeatuak gaude @berria pic.twitter.com/Hj4vRfcpN8\n#g7ez kazetari talde bat kontrolatzen ari dira San Andresen. Kasko eta maskarak kentzen ari zaizkie. Prentsa askatasunaren kontrako erasoa. Babesteko materialak gabe arrisku handiak hartzera eramanak dira @berria pic.twitter.com/cOmERSij5D\nBilbon, ibaia berdez tindatuta\nBilbon berdez tindatuta agertu da gaur ibaia. G7koen goi bileraren aurkako protesta ere egin dute, udaletxe aurrean. "Kontuz, toxikoak Euskal Herrian, toxikoak Bilbon", ohartarazi dute elkarretaratzeko deialdian. AHTa, pobrezia, Supersur, heteropatriarkatua, miltarizazioa, gentrifikazioa...". G7koek "inposatu" nahi duten ereduaren eta proiektuen aurka egin dute protesta.\n🚨Gaur Bilboko erreka berde agertu da, honen ondoren kontzentra bat egin dugu ekintza aurkezteko. Erabilitako produktua ez da toxiko, ez da G7koak bezala\n🔊La ría de #Bilbao aparece de verde en denuncia del #G7\n⚠El producto utilizado no es tóxico, como si lo es la cumbre del #G7 pic.twitter.com/yQ7hLXz7HH\n— Berri Otxoak (@BerriOtxoak) 2019(e)ko abuztuaren 24(a)\nTrump eta Macron G7a hasi baino lehen elkartu dira. Miarritzeko eguraldia gustatu omen zaio AEBetako presidenteari: "The weather is perfect" @berria pic.twitter.com/154MMlMmgU\n— Ander Perez Zala (@Anderpz) August 24, 2019\nHiru gazte alemaniar, zigortuak\nAsteazkenean Miarritzeko ordainlekuan atxilotu zituzten hiru gazte alemaniar, 18 eta 22 urte artekoak. Ostiral arratsaldean epaitu zituzten, Baionan, eta zigortu egin dituzte. Hiru eta bi hilabeteko kartzela zigorrak ezarri dizkiete, eta bost urtean Frantzian sartzea debekatu diete. Ziape gasa eta kalteak eragiteko tresnak eramatea leporatu diete, eta indarkeriazko ekintzak prestatzen aritzea: https://www.berria.eus/albisteak/170269/g7koen-aurkako-hamazazpi-ekintzaile-atxilotu-dituzte-poliziek.htm\n#g7ez Ertzaintza @ertzaintzaEJGV istiluetarako prestatu da, manifestariak ez. Txistuak entzuten dira @berria pic.twitter.com/l9ALSTaXhE\nOngi etorri musikatua manifestariei @berria pic.twitter.com/x6Y26iqovi\n#g7ez manifestazio burua Ficobara iristen ari den bitartean, musika kamioia Hendaiako geltokian. Gibeletik jende lerro handia. Sekulako jendetza bildu da gaur Hendaian @berria pic.twitter.com/Oyu2JjAH0Z\n#g7ez kamiotik kantuan ari dira @muguruzafm eta Band Sound System @berria pic.twitter.com/XwmgG7FiCI\n#g7ez 'zuek faxistak zarete terroristak' @berria pic.twitter.com/Skp0Hzujdg\nManifestazioa Hendaiatik pasatzen, geltokira bidean @berria pic.twitter.com/pTBcE8OJUA\nPolizia talde bat hurbildu da manifestazio ingurura momentu batean, alboko kale batetik. Antolatzaileek G7aren kontrako pankarta atera dute manifestazioa babesteko, eta poliziak joatean, babes kordoia kendu dute\n#g7ez polizia talde bat hurbildu da manifestazio ingurura. Antolatzaileek G7aren kontrako pankarta atera dute manifestazioa babesteko @berria pic.twitter.com/4QUfs7OzFZ\nJoaldunak manifestazio buruaren aurretik. Itxura koloretsua du pankartako inguruak.\n#g7ez Bask bloc-ak hartu du manifestazioa burua @berria pic.twitter.com/269sRtAge5\nBordeleko aireportura iritsi da Donald Trumpen Air Force One hegazkina.\n#G7 Bordelera iritsi omen da Donald Trump. Handik eramango dute Miarritzeko aireportura. Shinzo Abe gaur goizean iritsi da, eta Justin Trudeau bart gauean @berria\n— Mikel P. Ansa (@peruarenaansa) August 24, 2019\nLizuniagako gaina eta Dantxarineako pasabidean nahiko lasai dira, itxura batean. Polizia kontrolik ez, pare bat foruzain kenduta\n@berria Dantxarinea, Nafarroako Urdazubi eta Zugarramurdi udalerriek eta Lapurdiko Ainhoak bat egiten duten tokia. Irungoen ondoren, Lapurdik Hegoaldearekin duen muga pasabide nagusia dela erran liteke. Pare bat foruzain,bezeroak bentetan, motorzaleak... #g7ez #G7Biarritz pic.twitter.com/iEkym25TmN\n— Mikel Rodriguez (@MikelR28) August 24, 2019\n@berria Lizuniagako gaina, Bera (Nafarroa) eta Sara artean, guztiz libre zegoen, Poliziaren presentziarik gabe. Baina nork daki, atzo inguruko mendietan ibili ziren Espainiako guardia zibilak iratzez mozorrotuta #g7ez #G7Biarritz pic.twitter.com/I5pjtZpPg5\n'G7 hiltzailea' eta 'inor ez da ilegala' oihuak manifestazioan. Kolore anitzeko martxa alaia egiten ari dira egiten Hendaian\n"G7a hiltzailea!" "Inor ez da ilegala" @berria pic.twitter.com/5dslcQStWY\n#g7ez plataformako eragileetako ordezkariak dira manifestazio aitzinean @berria pic.twitter.com/Vb67Z3XGd1\n#g7ez hasi da manifestazioa, 'G7 ez, alternatiba bai' oihuka @berria pic.twitter.com/8bbqK3NoY9\nHasi da manifa @berria pic.twitter.com/o7nEato3OB\n7 agintarien buruak daramatzate batzuek @berria #G7EZ pic.twitter.com/DqGyaVPd8m\nAbiatuko da Hendaiako portutik Ficobara manifestaldia. "Batzuk ez dira besteak baino gehiago gure gainetik erabakitzeko" esan du Eñaut Aramendik. @berria pic.twitter.com/MfADDi4iqN\nManifestaldia itxoiteko artistak espresatzen... @berria pic.twitter.com/o0WLNJhA3y\n@berria Igoera ederra da Urruñatik Ibardinerakoa. Gainean ohiko giroa dago, auto andana Urruñatik bentetara igotzen. Poliziek mendateaten erdian zuten kontrola, kaskoa lasai dago oraingoz pic.twitter.com/R8pSbiPMPH\nJendea hasi da hurbiltzen. 11:00etan hasi beharra da G7koen aurkako manifestazioa. @berria pic.twitter.com/InOKd8id88\nHeltzen ari dira kazetariak Hendaiako portura. Askok kaskoa ekarri dute. Espero dezagun horrelakorik behar ez izatea. @berria @G7ezplataforma #G7Ez pic.twitter.com/rSUXicDcod\n— Lara Madinabeitia (@lmadinabeitia) August 24, 2019\nPoliziaren presentzia nabaria da gaur ere.\n#g7ez Jendarmeak alde guzietan Baionan @berria pic.twitter.com/Xig4iGJWKH


Lapiko Kritikoa » Wert, Fernandez eta beste, herrialde miragarrian (Berria – 2013-11-03)\nBy Eduardo Apodaka • Nov 4th, 2013 • Category: Azterketak eta Azalpenak\nAspaldian izan zen, Estrasburgo eta Arrasatetik notiziak etorri baino arinago, espioitza masiboen zurrunbiloa hasi baino lehenago, eta ez dakit zenbat kontu berrik orduko eztabaidak eta arrangurak putz batez ahaztarazi aurretik. Aspaldi hartan Eskolaz eta Hezkuntzaz ari ginen. Orduan lege- bortizkeria zen hizpide, baina beti dugu Eskola gure agendetan.\nEskolan sinesten dugu, egundokoa da hezkuntza formalean dugun fedea. Batzuek ezagutza eta gaitasunen kapitala bermatze aldera ahaleginak eta bi egiten dituzte eskola onek euren umeak jaso ditzaten eta horrela umeek eskola onak har ditzaten. Bestetzuek oraindik orain uste dute Eskolak salbatuko dituela zibilizazioak, nazioak, hizkuntzak, erlijioak edo arrazak. Eskolan sortuko bide dira biharko ekintzaile sutsuak, han salbatuko geroko fededun ogengabeak, han trebatuko lanbidedun arrakastatsuak, han heziko parekide zintzoak edota euskaldun zein espainiar jator betierekoak. Zeinek bereari eusten diola, Eskolarengan dugun fedea elkarri areagotzen diogu. Horretan gatoz bat: Eskolan egiten dugun inbertsioa balio segurua da. Are gehiago, etengabeko ikastearen gizartean bizi garela konbentziturik Eskola bihurtuko zaigu munduaren eredu.\nFededun saldoak, askotariko saldoa izaki, ezaugarri bat baino ez du komun: eskolak jende berriaekoizteko fabrika da. Ukitu morala begi bistakoa da, baina botere-teknologiaren aldetik aztertu beharko genuke eskola: botereek eta (kontra)botereek jendea nahikara ekoizteko nahi dute faktoria hura eta hala izanik, euren arteko gatazkak bertan suertatzen dira. Gerra-frontea da Eskola. Baina halakoa izanagatik ere, mirariak egiten dituen herrialde bat dela uste dugu.\nAspaldian nioen, joan den boladan esan nahi baita, albiste purrustada heldu zaigu fronte miragarritik. Hango tropak bildu zituen Fernandez bake-egileak Gizalegez izeneko itunaren inguruan. Testu labur bat, estetika ustez erakargarri batek itota betiko topiko zenbait. Besterik ez. Txintxo egin zuten zin sindikatuek ez beste hezkuntza-eragile guztiek. Bizikidetzaren urraketa prebenitzea omen dute helburu, eta horretarako hainbat esperientzia hezigarri (sic) proposatzen dituzte erantzun okerrak ekidin asmoz; diotenez, dogmatismoa, fatalismoa, manikeismoa eta sektarismoa dira erantzun horien kausa. Horien kontra, beraz, bake-kultura sustatu nahian, konjuratu omen dira hezitzaileak. Ez al zuten oker horien kontra egiten akordioa sinatu aitzin? Orduan zertarako berrespen publiko hori? Desenkusa? «Guk ez dugu fanatikorik hezten» iradoki gura? Batek daki. Alabaina kezkabide larriagotzat dut akordioaren letra azpian soma daiteken «mundua». Hitz gutxitan, Mundu Zuzenaren Hipotesia, kontserbadore guztien kredoa, formula batean bildurik honakoa dioena: bakea berdin oraingo mundua ken jarrera gaiztoak. Ez, ez dituzue akordioan botere, zapalkuntza, pobrezia, edota injustizia hitzak topatuko. Ez diote, nonbait, bizikidetzari eragiten. Edo agian, ideologi gantzak erre dituzten metodolatra etikoek uste dute ez dagokiola Eskolari halakoez jardutea, ez duela, esaterako, gogamen kritiko edo justizia sena landu behar. Edo bestela ere, pentsatu dute munduan diren okerrak eta bidegabekeriak jarrera kontuak direla eta gizalegez arituz gero, korapilo guztiak laxatu eta askatuko direla.\nHorretan zuzenago eta gordinago jo du Wert legeak; izan ere, edukietatik girora Eskolaren barru-kanpoak aldatu nahi ditu lege hark. Gordin jo dute, jakin badakitelako Eskolak berez ezin duela gauza handirik egin, behar-beharrezkoa duela ikaslearen disposizioak aldatze aldera kanpo-dispositiboekin bat egitea, eta kanpo-dispositibo horiek gehienak euren esku dira, euren alde dituzte. Badakite ez dagoela jendea edukatzerik limurtu nahian mezu esplizituak igorriz, ezta jokamoldeak teorikoki irakatsiz, badakite Hezkuntzaren eragilea inguru soziala dela, jardueraz eta jokaeraz ehundutako edukazio-faktoria. Eskola oso eragile garrantzitsua da, baina ezin du bereiz jendea nahikara aldatu, ezinean ibiltzen da hedabideen, legeen, erakundeen edota familien irakaspen naturalek laguntzen ez badiote. Eta jakina, esleitu zaion lana betetzen ez duela ikusita, errudun bilakatu da Eskola. Gaurko oker eta bekatuak han dira sortzen eta bertan ere gure umeak gaitz guztiekin kutsatzen.\nWertzaleek, ordea, badakite, inguruko indarrak alde edukita, Eskolak euren neurrira antolatuz gero irabazi egingo dutela. Hori dela eta, konjuratu dira fronte horretan kontzientzia eta konpetentziak irabazteko. Hala, bada, identitatea ez omen duten espainiar identitario ultrak berriro ari dira abertzaleen dotrinamenduaren atzaparretatik ume «euskañolak» askatzen. Eskola publikoaren «ikastolizazioari» aurre egingo diotela esan digute, aukera zein den argitzen: ikastola ala Wert. Eta goia jo nahian edo, EAEko parlamentari merkeenak eman digu aditzera Sehaskan ito behar dela euskal kontzientzia. Egia esan eskola askok hartu dio aurrea Legeari, eta Santillana eta antzekoen liburu wertzaleak erabiltzen dituzte «ni espainiarra naiz» erreal aldaezina ikas dezaten «euskaraz hitz egin» entzun behar duten ume berberek. Eta erdaraz egingo dute, naturala denez, eta ingurukook egitez erakutsi eta irakatsi diegun legez.\nHortaz, gizalegez bainoago, esango nuke normalean wertlegez aritzen garela; halako legez non erdara dugun nagusi eta matxismoa eta homofobia eta arrazismoa eta elitismoa, non eta itsu eta sorgor garen justizia ezaren eta zapalkuntzaren eta esklabotzaren eta natur hondamendiaren eta, oro har, gizalegez ahaztu behar ditugun bidegabekeria guztien aurrean. Eta Eskolak ez digu miraririk eginez hori dena irauliko, ezta Bizikidetzaren edo Euskararen edo Parekidetzaren izenean oles egiten badiogu ere.


NUPek 37 ekarpen jaso ditu Nafarroako hiritarrengandik gaur onetsi den 2016-2019 IV. Plan Estrategikorako. Noticias de Gipuzkoa\nNUPek 37 ekarpen jaso ditu Nafarroako hiritarrengandik gaur onetsi den 2016-2019 IV. Plan Estrategikorako\nElena Busto AZLko kideak irabazi du goiburu lehiaketa, goiburu honekin: "Pertsonak prestatu, gizartea eraldatzeko"\nunavarra.es - 2016(e)ko maiatzaren 23a, astelehena - 15:06etan eguneratua\nErdian, Manuel Rapún Gárate (Ekonomia, Plangintza eta Irakasleen gaietarako errektoreordea), ideia lehiaketa irabazi dutenei sariak eman eta gero: Elena Busto Felices eta Pedro Navarro Ruiz. (CEDIDA)\nNAFARROA. Nafarroako Unibertsitate Publikoak (NUP) 37 ekarpen jaso ditu Nafarroako hiritarrengandik 2016-2019 IV. Plan Estrategikorako. Unibertsitateak ematen dituen zerbitzuen kalitatea hobetu eta Foru Erkidegoaren gizarte eta ekonomia garapenean eraginkortasun handiagoz lagundu nahi du dokumentu honek. Nafarroako hiritarrek testuari beren ekarpenak eta iradokizunak egin ahal izan dituzten lehen aldia izan da. Plana gaur, maiatzaren 23an, astelehenean onetsi du Gizarte Kontseiluak, Gobernu Kontseiluaren oniritzia jaso eta gero. Gainera, Unibertsitateak 126 proposamen jaso ditu IV. Plan Estrategikoaren goiburua aukeratzeko ideia lehiaketan.\nSariketa unibertsitateko komunitateari eta ikasle ohi eta adiskideen A3U programan izena emanda daudenei irekita zegoen, eta epaimahaiak 600 euroko lehen saria eman dio Elena Busto Felicesi, "Pertsonak prestatu, gizartea eraldatzeko" goiburuarengatik. Elena Busto Administrazio eta Zerbitzuetako Langileen (AZL) taldeko langilea da. Bigarren saria, 300 eurokoa, Pedro Navarro Ruizek, AZLko kideak ere, irabazi du "Aurreratzea, haztea, aitzinatzea" goiburuarekin. zoom Erdian, Manuel Rapún Gárate (Ekonomia, Plangintza eta Irakasleen gaietarako errektoreordea), ideia lehiaketa irabazi dutenei sariak eman eta gero: Elena Busto Felices eta Pedro Navarro Ruiz IV. Plan Estrategikoaren helburua da Unibertsitatearen lehentasunezko jardun lerroak ezartzea, irakaskuntza, ikerketa, jakintzaren transferentzia eta bere ingurunearekiko proiekzioari dagokienez 2016-2019 aldian.\nPlan berri honek unibertsitateko komunitate osoaren eta bera osatzen dutenen parte-hartzean jarri nahi izan du arreta, dokumentua barne komunikazioa hobetu eta unibertsitateko jarduerak gizartean duen ikusgarritasuna areagotuko duen ardatz bihur dadin. Plangintza estrategikoa Unibertsitatearen jarduera hobetzeko tresna bat ere bada. Unibertsitatearen eginkizunen artean dago Nafarroako gizartearen garapen sozial eta ekonomikoan laguntzea.\nBai unibertsitateko komunitateko, bai ekonomia, gizarte eta kultura inguruneko 204 pertsonak osatutako talde handi batek azken hilabeteetan egindako gogoetaren eta lan handiaren emaitza da. Unibertsitateak esperientzia dauka plan estrategikoak prestatzen eta garatzen, eta tresna erabilgarriak izan dira unibertsitateko komunitateari ematen zaizkion zerbitzuen kalitatea hobetzeko eta unibertsitateak zerbitzu ematen dion gizarteari kontuak emateko. Zehazki, plangintza estrategikoa mende hasieran hasi zen, I. Plan Estrategikoa (2001-2004) abian jarri zenean. Gero bigarren (2005-2009) eta hirugarren (2011-2014) plan estrategikoak etorri ziren. Hirugarrena urtebeterako luzatu zen, 2015. urtearen amaiera arte.


CECUk aholkuak ematen ditu haurren zutabean kalteak saihesteko zein motxila diren egokiak jakiteko | Consumer\nCECUk aholkuak ematen ditu haurren zutabean kalteak saihesteko zein motxila diren egokiak jakiteko\nGehienezko pisu gomendatuak ez luke izan behar txikiaren pisuaren %10 edo %15 baino handiagoa.\nBerehala eskolara itzuli behar dela aprobetxatuz, Kontsumitzaileen eta Erabiltzaileen Konfederazioak (CECU) gomendio batzuk eman zituen atzo haurren osasunari kalterik egiten ez dion motxila bat erosteko. Hala, konfederazioaren prentsa-oharraren arabera, motxila ideala dortsal-ornoek osatzen duten bihurgunera egokitzen da, eta beheko zatia gerritik bost bat zentimetro gorago geratzen da.\nGainera, motxilaren tamaina haurraren adinera eta tamainara egokitu behar da; izan ere, motxila handiegia bada, pisua gerrialdean sar daiteke, bizkarraldea baino askoz sentikorragoa baita. Gomendatutako gehieneko pisuari dagokionez, CECUk dio adinaren eta egoera fisikoaren arabera aldatzen dela, baina egokiena haurraren pisuaren %10 edo %15 ez gainditzea izango litzateke.\nGai horren inguruan, Madrilgo Ramón y Cajal ospitaleko aditu-talde batek ziurtatu du bizkar-zorroek ez dutela eragiten bizkarrezurraren kurbadura ez desbideratzerik, ez eta handiagoa ere. Hala ere, artikulazioek presio handiagoa jasaten badute, mina sortzen da. Halaber, beste traumatologo batzuek adierazi dute, oro har, bizkar-zorro batean garraiatzen den eskola-materialaren pisua ez dela nahikoa bizkarrezurrean lesioak eragiteko.\nCECUk, bere oharrean, honako hauek gomendatzen ditu: tiranteen erregulazioa duten motxilak erostea, gerrira beheko aldea finkatzeko sistema bat, koltxatutako bizkarraldea eta barruko nahiz kanpoko antolatzaileen sistemak, garraiatutako elementuak bereizita mantentzeko. Beste aholku batzuk hauek dira: karga ondo banatzea komeni den, haurrek motxila altxatzeko zer teknika erabili behar duten (belaunak tolestuz eta hankekin indarra eginez), bi tiranteak nola erabili behar diren eta bizkar-zorroaren tamaina egokia.\nAzkenik, motxila egokiena aukeratzeko gida gisa, CECUk adierazten du kontuan hartu behar direla haurraren bizkarreko altuera, ohiko karga-mota, etxearen eta ikastetxearen arteko eguneroko ibilbidearen ezaugarriak, eta konposizioari eta eraikuntzari buruzko etiketan ematen den informazioa.\naholkuak EKZ mochila-eu peso-eu zutabe


Lehentasun kontua plazfeminista\nHausnarketa Lehentasun kontua\nSimone de Beauvoirrek ordinal batekin laburtu zuen emakumeek menderik mende izandako destinoa: bigarren sexua. Hurrenkeran eta gainerako guztian bigarrena; lehentasunik gabea, definizioz eta berez. Imajinario oso bat dugu horren zerbitzuko (gure kulturan, saihets famatua), eta makineria oso bat hori egia bihurtzeko.\nHorren atzean, bestetasuna: emakumeen gauzak zuen gauzak dira, ez unibertsalak, ez guztienak; beraz, bigarren mailakoak. Eta halaxe pasatu dira mendeak… mendean. Feminismoaren (feminismoen) borroka luzea bigarrentasun horren kontrakoa da, eta, ikuspegi holistiko batez, bigarrentasun guztien kontrakoa, solidarioa baita beste bigarren guztiekin, bidegabekeriak zapalduriko guztiekin.\nMundua bitan banatzen denean, bigarrena beti da azkena. Eta kontua ez da bigarrena lehen bihurtze hutsa: kontua da mundua bitan ez banatzea. Horra lehentasuna.\nAuthor: Irene Arrarats


Jokin Labaien: "Ez ziren ongi ikusiak eta egoera gogorrak bizi behar izan zituzten" - Debagoiena - Goiena.eus\nJokin Labaien: "Ez ziren ongi ikusiak eta egoera gogorrak bizi behar izan zituzten"\nAitziber Aranburuzabala Juldain 2015-03-13 08:00\nJokin Labaien arrasatearrak egin du 'Bertsolaritzaren Sekretuak' ikuskizunaren gidoia\nXIX. mendeko emakume bertsolariei ahotsa eman nahi dien ikuskizuna da Bertsolaritzaren sekretuak. Eskoriatzako Zaldibar antzokian erakutsiko dute bihar, zapatua, 22:30ean. Jokin Labaien arrasatearrak jardungo du narratzaile lanetan. Sarrerak 4 eurotan eskura daitezke leihatilan; eta aurrez, kiroldegian eta Bibe.me atarian.\nNerea Elustondorekin batera egin duzu gidoia. Zer dela eta?\nGipuzkoako Bertsozale Elkarteak egin zigun proposamena. Errenteriako Udalak Joxepa Antoni Aranberri Petrirena Xenpelarri buruz egindako lanketa bat dauka abiapuntu. Egindako lana erakusteko, herrirako ikuskizuna egin zuten gero. Balorazio ona eginda, Euskal Herri osorako halako zerbait egitea eskatu ziguten. Orduan hasi ginen lanean Elustondo eta biok Gipuzkoako Bertsozale Elkartearekin.\nNolakoa izan da ikuskizuna gauzatzeko prozesua?\nEskaera jasotakoan, Joxepa Antoniz gain, beste emakume bertsolari batzuen erreferentziak jaso beharra sentitu genuen eta bila hasi ginen. Auspoa Sailean hasi ginen bila, bertan, bertsolaritzari buruzko informazio ugari biltzen delako. Han ohartu ginen, XIX. mendean, bazirela emakume bertsolari gehiago, bat-batean zein idatziz, leku desberdinetan eta maila onean aritzen zirenak. Batzuei buruz aurkitu genuen nahikoa informazio. Beste batzuen inguruan, berriz, ez hainbeste. Dena den, ez dugu ezer deskubritu. Lehen zegoena bildu dugu, aurretik beste batzuek egin izan duten bezala.\nTaularen gainean, lau lagun zarete.\nBai, horrela da: Idoia Noble akordeoilaria; Hodei Untzueta eta Oskar Estanga (Eskoriatzan Jokin Murua izango da azken horren ordez) aktoreak; eta neu. Narrazioen eta musikaren bidez, XIX. mendera itzuliko gara.\nZeinen historiak kontatzen dituzue?Dozena bat emakume izango ditugu hizpide, ordubete inguruan. Gehienak gipuzkoarrak dira, baina Debagoiendarrik ez dugu aurkitu. Aurkitu ditugunak baino gehiago izango zirela uste dut. Horrek ere eman digu zer pentsatua, zergatik ezagutzen ditugun bakarrik garai hartako gizonezko bertsolariak. Zergatik gorde eta zabaldu diren batzuk soilik.\nZeri kantatzen zioten eta non?\nEz ziren hain desberdinak garaiko gizonekin edo gaur egungo bertsolariekin alderatuta. Egunerokoari kantatzen zioten, gaur egun bezala. Aurkitu dugunaren arabera, fedeari abesten zioten, garaiko gertakariei, inguruan gertatzen zitzaizkien gauzei. Dakigunagatik, etxean eta etxetik kanpo kantatzen zuten, gehiago edo gutxiago, eta txapelketetan ere aritzen ziren zenbaitzuk. Batzuk, gainera, oso ezagunak ziren. Ez ziren ongi ikusiak eta egoera gogorrak bizi behar izan zituzten. Horiek denak kontatuko ditugu.\nHistoria berridatzi beharra dago, beraz. Nola egin daiteke hori?\nEz dakit hori nola egin daitekeen. Lehenik eta behin, sekretupeko historia zati hori kontatu egin behar da. Eta hausnartu. Hori lortuz gero, emango dugu pausotxo bat, eta joango gara gauzak aldatzen, eta historiari desberdin begiratzen. Baita etorkizunari ere. Eta jendeak begirada aldatzen badu, eskura izan beharko ditu eredu, tresna eta baliabideak bere inguruan eragiteko. Gustatuko litzaiguke ikuskizuna eskaintzen dugun herrietan bilatzeko gogo hori piztu eta jendea bere inguruan halako gaiak ikertzen hastea. Baliabideak lortu eta ikertzen hastea, alegia.


Batzar Nagusia egin du Topaguneak Iurretan - Topagunea | Euskaltzaleen Topagunea\n> Berriak > Topagunea > Batzar Nagusia egin du Topaguneak Iurretan\nBatzar Nagusia egin du Topaguneak Iurretan\nnork Euskaltzaleen Topagunea • 2010/04/17 • 0 iruzkin\nAbiatu berri duen Kongresua izan da Topagunea Euskara Elkarteen Federazioaren Urteko Batzar Nagusiko protagonista larunbatean, apirilaren 17an, Iurretan (Bizkaia) egindako bilkuran. Euskara Elkarteen Mugimendua XXI. mendearen erronkei begira jarri da eta bere oinarriak birpentsatu eta biziberritzeko oinarriak jarriko dira Kongresuaren bidez. Hausnarketa prozesu honen bidez, barne kohesioa areagotu nahi du. Euskaldun kontziente eta aktibo gero eta gehiago erakarri nahi dira mugimendura, elkarteon jarduna eta eragin eremuak zabaltzeko helburuaz.\n2009aren balantzea eta 2010eko plana\n2009 urteko jardueran krisi ekonomikoak zeresana eman du, elkarte batzuetan besteetan baino gehiago eragin duelarik. Oro har egitasmo nagusiei eutsi bazaie ere, zenbait elkartetan jarduera dezente murriztu behar izan da eta zenbaiten egoera larria ere azpimarratu da. Krisiak krisi, federazioak egitasmo berriak martxan jarri dituela azaldu du Karmen Irizarrek eta sentsibilizazio sailetik abian jarritako motibazio tailerrak eta etorri berriak euskarara hurbiltzeko “Auzoko” egitasmoa aipatu ditu berritasunen artean.\n2010era begira honako erronka nagusiak azpimarratu dira: TOKIKOM garatzea, aisialdi egitasmoen inguruan ikerketa eta garapenean ahalegin berezia egitea eta kultur dinamiken inguruan gogoeta eragitea, besteak beste. Bestalde, Araban egingo den sustapen lan trinkoa azpimarratu du Jasone Mendizabalek eta azarorako Gasteizen egingo diren jardunaldiak izan ditu aipagai.\nEgitasmo zehatzetatik haratago, Iker Martinez de Lagosek 2009an bazkideei egindako inkestaren ondorioak azaldu ditu eta besteak beste, mugimenduaren garapenerako hausnarketa eskariari erreparatu dio. Kongresuak bazkideen eskari horri erantzun nahi dio lehentasunez. Euskara elkarteek gizartean egun betetzen duten funtzioa aztertu eta hurrengo urteotako erronkak zehaztea du xede abiatutako gogoetak eta bertan berraztertuko dira euskara elkarteen pentsamendua, helburuak, jarduerak eta antolakuntza. Bi urteko prozesua bazkide kanpaina bateratu batekin amaitzeko asmoa dago eta Batzarrak lehentasunezko egitasmo honi oniritzia eman dio. Kongresuak euskara elkarteen baitako ahalik eta partaidetza zabalena lortzea nahi da eta hainbat adituk ere ekarpena egingo dute prozesu osoan zehar.\nEstatutuetan agindutakoari jarraiki, Federazioaren Zuzendaritza Batzordea berritu egin da: Durangoko Berbaro Elkarteko Leihor Elorriagak eta Elgoibarko Izarra elkarteko Imanol Larrañagak hartu dituzte Nahia Zarzosa eta Olatz Zabaletak utzitako karguak.\nZuzendaritzako kide berriei ez ezik, Federazioan bazkidetza eskatu duten lau elkarte berriri ere eman die ongi etorria Batzarrak:\nEuskara Añanan Mingainean (Añanako kuadrila)\nGoierriko Euskal Eskola (Lazkao)\nEra berean, urtean zehar bi euskara elkartek eman dute Federazioan baja, beraien jarduera nagusiak eten dituzte eta: Oñatiko Laixan euskara elkarteak eta Zarauzko Txaparrok, beraien jarduna etetea erabaki dutelako. Bazkide berriak kontuan hartuta, guztira 95 elkartek osatzen dute Topagunea.\nOhiko gai zerrendaz kanpo, bi gairi aipamen berezia egin die Topaguneak. Alde batetik, Euskaldunon Egunkaria izan du gogoan, Egunkariako bost auzipetuen absoluzioa ospatuz eta Euskaldunon Egunkaria osatzen zuten partaide eta irakurle guztiak zorionduz. Egunkaria itxi zutenetik sortutako kalteak zuzentzerik ez badago ere, beharrezko kalte ordainak berma daitezela eta berriro ere horrelakorik gerta ez dadin eskatu du era berean Federazioak.\nBukatzeko, nafarrek euskaraz bizitzeko dituzten zailtasunak gero eta larriagoak direla salatu du Topaguneak. Nafarroako Gobernuak eta Euskarabideak itolarrian jarri ditu euskaraz bizi nahi duten nafarrak, beraien elkarteak baliabiderik gabe utziz, hedabideentzat diru iturriak itxiz eta euskara ikasteko zein administrazioarekin euskaraz harremantzeko aukerak murriztuz, besteak beste. Euskalgintzako beste erakundeekin harremanak indartu eta ekimen bateratuak antolatzeko baliatu dira 2010aren lehen hilabeteak eta horren erakusgarri izango da maiatzaren 15ean “Nafarroan euskaraz bizitzeko eskubidea” lemapean Iruñean egingo den manifestazioa. Manifestazioan parte hartzeko deia eginez eman dio bukaera Batzarrari Topaguneak.\n← Xabier Mendigurenen hitzaldia Martin Ugalde Foroan\nOngi etorri Aiaraldea.com →


Interneteko webgunearen helbidea zure komunikazioak edota sarbide, zuzenketa, deuseztapen, portabilitate eskubideak erabili ahal izango dituzu\nInterneteko helbidean edo o posta elektronikoz, ondorengo helbidean: Assumptio Pro Innova Fundazioa, Ref. RGPD, IZASKUNGO ERREPIDEA 9, TOLOSA, 20400, GIPUZKOA. Eskubide horiek erabili ahal izateko, beharrezkoa da zuk zure burua Fundazioan aurkeztea Nortasun Agiri Nazionala edota Zuzenbidean baliagarria den edozein dokumenturen kopia bidaliz. Aurkeztu ezean, zure erregistro datuen aldaketak edo zuzenketak Site berean egin ahal izango dira, erabiltzailea eta pasahitzaren bidez.\nInterneteko webgunearen helbidea zure komunikazioak edota sarbide, zuzenketa, deuseztapen, portabilitate-eskubideak erabili ahal izango dituzu\nInterneteko helbidean edota posta elektronikoz, ondorengo helbidean: Assumptio Pro Innova Fundazioa, Erref. DPEO, IZASKUNGO ERREPIDEA 9, TOLOSA, 20400, GIPUZKOA. Eskubide horiek erabili ahal izateko, beharrezkoa da zure burua Fundazioan aurkeztea Nortasun Agiri Nazionala edota Zuzenbidean baliagarria den edozein dokumenturen kopia bidaliz. Aurkeztu ezean, zure erregistro datuen aldaketak edo zuzenketak Site berean egin ahal izango dira erabiltzailea eta pasahitzaren bidez.


Donejakue bidea egiteko asmoa dela eta, bilera eginen du Arkupeak elkarteak urtarrilaren 16an - Erran.eus\nDonejakue bidea egiteko asmoa dela eta, bilera eginen du Arkupeak elkarteak urtarrilaren 16an\nTtipi-Ttapa 2018-01-12 12:57\nBerastegira egin zuten Arkupeak elkarteko mendizaleek 2017ko azken irteera. Astearte honetan Beran ibiliko dira.\nBeran asteartean eginen duten mendi irteeraren ondotik eginen duten bilkurarra joan ezean, bulegora deituz eman dezakete bazkideek izena\nArkupeak elkarteko kide batzuk Santiago bidea egiteko asmotan dabiltza, baina, horretarako, zenbat lagun bilduko lirateken jakin nahi dute. Hori horrela, urtarrilaren 16an, asteartean Berako mendi irteera egin ondotik, horixe izanen dute hizpide.\nBazkalondoan helduko diote gaiari, gutxieneko kopuru bat bilduko ote litzatekeen argituz. Edonola ere, egun horretan bazkarira joaterik ez duenak, bulegora deitu eta datuak helaraziz, izena eman dezake.\nDonejakue bidea egiteko asmoa aurreproiektu hutsa izanagatik, aurtengorako mendi irteeren egun eta helmugak zehaztuak dituzte dagoeneko Arkupeak elkartean.\nUrtarrilaren 16an Berara; otsailaren 20an Hondarribiara; martxoaren 20an Etxalarrera; apirilaren 17an Igantzira; maiatzaren 22an Leitzara; ekainaren 19an Urdazubira; uztailaren 17an Txindokira; abuztuaren 21ean Mendaurrera; irailaren 12an Gorbeara; urriaren 16an Aiako Harrietara; azaroaren 20an Eratsunera; eta abenduaren 18an Doneztebera joanen dira.